Sejak bila Najib jadi jurucakap Tajuddin?

Sejak bila Datuk Seri Najib Razak menjadi jurucakap kepada Pengerusi Prasarana Malaysia Berhad (Prasarana), Datuk Seri Tajuddin Abdul Rahman menimbulkan persoalan apabila bekas Perdana Menteri itu menulis di laman Facebooknya setelah menghubungi Pengarah Pilihan Raya UMNO itu hari ini.

Atau adakah selama ini Tajuddin yang menerajui sebuah agensi penting kerajaan yang ditadbir oleh Perikatan Nasional (PN), akan merujuk kepada bekas Perdana Menteri itu sebelum membuat apa-apa keputusan atau dasar berkaitan Prasarana?

Ini susulan kenyataan yang dibuat oleh Najib menerusi akaun Facebooknya hari ini yang mengatakan Tajuddin mengaku tersilap dalam cara mengendalikan sidang media selepas melawat lokasi tragedi Transit Aliran Ringan (LRT) semalam.

“Sebentar tadi saya telefon Pengerusi Prasarana, Tajuddin Abdul Rahman yang juga merupakan Ahli Parlimen UMNO. Dan dia boleh agak apa yang saya nak cakap.

“Beliau mengaku buat kesilapan dalam sidang media mengenai kemalangan LRT. Justeru, beliau menerima nasihat serta teguran saya,” tulis Najib.

Katanya, Tajuddin meminta maaf atas cara pengendalian sidang media tragedi di mana ramai penumpang cedera parah dan bukan masa untuk berseloroh.

“Dia akui, dia tak sepatutnya mengendalikan sidang media sebegitu rupa. Dia sendiri akui, sidang media itu sepatutnya dikendalikan dengan lebih baik dan penuh empati serta maklumat. Dia juga akan meminta maaf kepada wartawan yang hadir terutama wartawan Phoenix TV,” katanya.

Najib juga bagi pihak Tajuddin berkata Prasarana akan menaikkan jumlah bantuan kewangan kepada mereka yang cedera daripada RM1,000 kepada satu angka yang lebih memuaskan.

“Prasarana juga akan membantu mangsa untuk menuntut pampasan dari PERKESO dan dari majikan yang mempunyai insurans swasta bagi pekerja,” kata Najib lagi.

Beliau berkata, Tajuddin juga berjanji bahawa beliau akan memastikan siasatan penuh punca tragedi itu dan tidak akan menyembunyikan sebarang maklumat atau melindungi sesiapa serta memastikan penambahbaikan prosedur operasi standard (SOP) keselamatan akan dilaksanakan secepat mungkin.

Najib juga berkata, Tajuddin berjanji akan meletak jawatan sebaik sahaja Majlis Kerja Tertinggi UMNO mengarahkan semua ahli UMNO untuk meletak jawatan pada masa yang sesuai sebagaimana keputusan Perhimpunan Agung UMNO (PAU) yang lalu.

Namun sehingga berita ini ditulis, Tajuddin sendiri belum membuat sebarang kenyataan permohonan maaf berhubung kejadian itu.

Hari ini, satu petisyen dibuat di dalam laman sesawang Change.org yang menggesa Tajuddin meletak jawatan.

Buat lawak pada sidang media nahas LRT, Tajuddin digesa letak jawatan


PN umum senarai ahli Parlimen pegang portfolio kementerian

Perikatan Nasional (PN) hari ini mengumumkan barisan ahli Parlimen yang akan menyelaraskan pengurusan parti itu sebagai pembangkang di Parlimen, bagi semua kementerian yang diwujudkan kerajaan PH-BN.

Barisan itu diumumkan Pengerusi PN Tan Sri Muhyiddin Yassin selepas Pemukiman Ahli Parlimen PN berakhir, hari ini (2 Februari 2023).

PN katanya bersetuju dengan cadangan Sekretariat Ahli Parlimen PN diwujudkan Jawatankuasa Portfolio Ahli Parlimen yang akan mengawasi kementerian yang ditubuhkan.

“Jawatankuasa Portfolio pembangkang ini diberikan kepada Ahli Parlimen kita (PN) yang ada kemahiran dan pengalaman dalam kerajaan serta latar belakang yang lalu dalam bidang masing-masing,” katanya pada sidang media selepas penutupan pemukiman itu.

Mereka yang disenaraikan ialah:

Mengulas lanjut, Muhyiddin yang juga Ahli Parlimen Pagoh berkata langkah menyenaraikan portfolio itu bagi membolehkan rakyat melihat bahawa ahli Parlimen PN juga mempunyai kepakaran dalam semua bidang.

“Ia juga membolehkan rakyat melihat bahawa kita (PN) telah bersedia untuk memikul amanah yang lebih besar jika rakyat memberikan PN mandat mentadbir negara,” katanya lagi.


Kerugian berkaitan jenayah komersial cecah RM5.2 bilion: Acryl Sani

Sebanyak 71,833 kes jenayah komersial dilapor membabitkan nilai kerugian berjumlah RM5.2 bilion sepanjang 2020 hingga Mei lepas, kata Ketua Polis Negara Tan Sri Acryl Sani Abdullah Sani.

Beliau berkata daripada jumlah itu, sebanyak 48,850 kes atau 68 peratus merupakan jenayah penipuan dalam talian dan bagi tempoh sama, sejumlah 26,213 kes yang dilapor telah didakwa di mahkamah, lapor Bernama.

“Angka yang besar ini perlu kita beri perhatian untuk memastikan ia dapat dikawal supaya orang awam tidak lagi terjebak atau terpedaya dengan jenayah dalam talian.

“Kempen perlu diadakan untuk mengemas kini pengetahuan mengenai modus operandi pihak scammer dan memberi kesedaran khususnya kepada syarikat korporat, warga emas, penjawat awam serta pesara,” katanya.

Acryl Sani berkata demikian kepada pemberita selepas merasmikan Majlis Pelancaran Kempen Anti Scam Polis Diraja Malaysia 2022 di sini hari ini.

Katanya kes penipuan pembelian e-dagang mencatat peningkatan daripada 8,851 kes pada 2020 kepada 9,569 tahun lepas manakala setakat Mei tahun ini, sebanyak 3,833 kes direkodkan.

Berhubung penipuan membabitkan ‘Love Scam,’ Acryl Sani berkata kes itu mencatat penurunan iaitu daripada 1,580 kes pada 2020 kepada 1,460 tahun lepas dan daripada Januari hingga Mei tahun ini (361 kes).

“Bagi Macau Scam pula, sebanyak 2,254 kes direkodkan pada 2020 menyaksikan penurunan kepada 1,586 pada 2021 dan meningkat kepada 1,612 kes setakat Mei tahun ini,” katanya.

Beliau berkata penggunaan Internet secara meluas dalam kalangan masyarakat dan sektor ekonomi sejak pandemik Covid-19 menyebabkan ramai terdedah kepada sindiket penipuan itu.

Katanya antara cabaran yang dihadapi polis untuk melakukan siasatan ialah apabila mangsa malu untuk tampil membuat laporan kerana tidak mahu masyarakat tahu mereka menjadi mangsa penipuan dan merasakan tidak berbaloi untuk membuat aduan.


Pemimpin UMNO semakin tak waras, serang Ketua Hakim dalam kes Najib

Ketua Hakim dalam kes perbicaraan SRC International Sdn Bhd menjadi sasaran pemimpin UMNO dan penyokongnya yang semakin hilang pertimbangan dan tidak waras dalam mengeluarkan kenyataan secara terbuka.

Dalam media sosial, laskar siber upahan UMNO semakin menggila dengan menjadikan isu peribadi sebagai modal untuk mencemarkan kredibiliti dan imej Ketua Hakim Negara Tun Tengku Maimun Tuan Mat yang sedang mempengerusikan perbicaraan kes Datuk Seri Najib Razak.

Pelbagai tuduhan dan tohmahan bertaburan dalam platform media sosial yang dipercayai didalangi oleh UMNO, sama ada berbayar atau terlalu fanatik dengan Najib sehingga sanggup menghina institusi kehakiman negara.

Lebih malang lagi, pengikut dan penyokong Najib dilihat bebas dan bertindak sesuka hati dalam menabur fitnah dan memburukkan nama Tengku Maimun.

Pengerusi Biro Media Sosial DAP Syahredzan Johan membidas kempen yang dijalankan dalam media sosial, terutamanya daripada pemilik akaun yang dikaitkan dengan UMNO-Barisan Nasional dengan menjadikan Tengku Maimun sebagai sasaran.

“Lihatlah betapa terdesaknya mereka?

“Serang keluarga ketua hakim dan buat ancaman jelas tentang pertumpahan darah,” tulis Syahredzan dalam akaun Facebooknya.

Syahredzan turut berkongsi tulisan pengguna maya berkaitan ancaman itu serta yang mengaitkan keputusannya dengan suaminya.

Pemimpin Parti Muda turut tampil mempertahankan Tengku Maimun yang menjadi mangsa serangan susulan tulisan yang dikatakan dibuat suaminya Zamani Ibrahim.

“Kegilaan apakah ini,” tulis Lim Wei Jiet, pengasas Muda yang kini menjadi pemimpin anggota jawatankuasa eksekutif parti itu.

Terdahulu, seorang peguam bela dan peguam cara berpendapat tindakan dan kenyataan yang dibuat pemimpin UMNO berhubung rayuan akhir Najib di Mahkamah Persekutuan sekarang ini, adalah serangan dan penghinaan terhadap badan kehakiman.

Muhammad Rafique Rashid Ali seorang peguam Mahkamah Tinggi berkata propaganda UMNO bermula setelah Mahkamah Persekutuan menolak permohonan Najib memasukkan bukti baharu dan menangguhkan perbicaraan rayuan akhirnya.

“Sebaik sahaja Mahkamah Persekutuan menolak permohonan Najib untuk mengemukakan bukti baharu pada Selasa lepas, tiada sebarang komen diberikan oleh UMNO. Malah ada juga desas-desus menyatakan UMNO terpaku kerana ‘raja media sosial/FB’ mereka gagal dalam langkah terakhirnya.

“Namun, semalam propaganda UMNO telah bermula. Kepimpinan tertinggi UMNO melalui Presiden, Timbalan Presiden dan Ketua Pemuda telah membuat kenyataan-kenyataan yang boleh dianggap mempersoal keputusan Mahkamah Persekutuan tersebut,” katanya semalam.

Perbicaraan Najib menjadi tumpuan selepas permohonannya untuk menangguhkan perbicaraan ditolak.

Ketua Pemuda UMNO, Datuk Asyraf Wajdi Dusuki baru-baru ini mempertikai keputusan Mahkamah Persekutuan menolak permohonan bekas Perdana Menteri Datuk Seri Najib Razak dalam kes rasuah SRC International Sdn Bhd bernilai RM42 juta semalam.

Kenyataan Asyraf itu boleh dituduh sebagai satu penghinaan terhadap institusi mahkamah kerana cuba mempertikaikan keputusan Hakim, malah kenyataannya itu boleh mengakibatkan satu kes menghina mahkamah dibuka susulan kenyataannya tersebut.

Asyraf berkata Mahkamah Persekutuan sepatutnya membenarkan permohonan bukti baharu dikemukakan Najib dalam perbicaraan kes SRC International.

“Tidakkah mahkamah mahu tahu apakah bukti itu? Tidakkah kita semua juga mahu tahu apa yang sebenar-benarnya berlaku?

“Dan pada akhirnya jika bukti-bukti ini mahu ditolak juga, maka tolaklah atas sebab kelemahan bukti ini sendiri. Bukannya atas sebab teknikal yang sebenarnya boleh ditimbang atas budi bicara,” katanya dalam satu hantaran di Facebook, hari ini.

Susulan itu, UMNO juga secara terbuka mengeluarkan kenyataan kecewa dan mempertikai keputusan dalam perbicaraan SRC International yang tidak menyebelahi Najib.


Bazar Ramadan tak patuh SOP diarah tutup 14 hari

Jabatan Kesihatan Negeri Terengganu mengesahkan Bazar Ramadan Tok Adis dekat Kuala Ibai diarah tutup sementara selama 14 hari bermula 8 malam tadi hingga 30 April, lapor Bernama.

Pengarahnya Dr Nor Azimi Yunus dipetik sebagai berkata, perintah penutupan bazar Ramadan itu dilakukan agar penganjur dapat memperkemaskan prosedur operasi standard (SOP) yang ditetapkan dan memastikan ia dipatuhi oleh peniaga dan pengunjung.

“Ia adalah bazar Ramadan pertama yang diarah tutup sementara di Terengganu. Pemantauan telah dilakukan oleh pegawai penguat kuasa di lokasi itu selama beberapa hari dan kita dapati banyak pelanggaran SOP berlaku.

“Arahan penutupan bazar itu bukan secara mengejut kerana nasihat telah pun diberi…penutupan dilakukan mengikut prosedur ditetapkan dan berharap langkah ini akan menjadi iktibar kepada semua agar mereka tidak cuai dalam pematuhan SOP,” katanya.

Penutupan itu berkuat kuasa mengikut Seksyen 18 (1) (f) Akta Pencegahan dan Pengawalan Penyakit Berjangkit 1988 (Akta 342).

Antara SOP yang mesti dipatuhi di bazar Ramadan ialah pengambilan suhu badan, pendaftaran masuk menggunakan aplikasi MySejahtera, penggunaan cecair pembasmi kuman, pemakaian pelitup muka, laluan sehala dan hanya pengunjung 13 tahun ke atas sahaja dibenarkan masuk.

Mengulas lanjut, Dr Nor Azimi berkata jabatan sentiasa melakukan pemantauan tahap pematuhan SOP di semua bazar Ramadan di seluruh Terengganu bagi mengelak wujudnya kluster baharu COVID-19 akibat pelanggaran SOP di lokasi niaga itu.

Sebanyak 69 lokasi bazar Ramadan dengan 4,326 petak niaga beroperasi di seluruh Terengganu pada Ramadan kali ini.

Daripada jumlah itu, 22 lokasi adalah di Kuala Terengganu, Kemaman (19), Besut (10), Setiu (enam), Dungun (lima), Marang (lima) dan Hulu Terengganu (dua).


‘Mudah tunai kita cukup, tak perlu hutang luar’

Kerajaan tidak akan mempertimbangkan pinjaman asing kerana negara mempunyai mudah tunai yang mencukupi dalam pasaran, kata Menteri Kewangan Tengku Datuk Seri Zafrul Abdul Aziz.

“Kita mempunyai mudah tunai yang mencukupi dalam pasaran. Kami menjangka untuk membiayai semua pakej rangsangan dengan memanfaatkan pasaran ringgit tempatan dan kami mempunyai kecairan yang mencukupi tanpa perlu bimbang mengenai impak kepada pasaran tempatan,” katanya.

Bagaimanapun, beliau mengakui kerajaan mempunyai ruang fiskal yang terhad tetapi itu tidak menghalangnya daripada terus memperluas dasar fiskalnya untuk menyokong ekonomi.

“Kita telah menyaksikan bagaimana kami telah menyemak semula perbelanjaan kami untuk meningkatkan pinjaman dan defisit telah meningkat, yang diunjurkan sehingga 6.5-7.0 peratus,” katanya.

Menurutnya, setakat ini, sebanyak 97 peratus daripada jumlah pinjaman kerajaan adalah dalam mata wang ringgit dan hanya tiga peratus dalam mata wang asing.

Tengku Zafrul berkata beliau juga akan mencadangkan untuk menaikkan had statutori hutang kepada 65 peratus daripada 60 peratus daripada Keluaran Dalam Negara Kasar (KDNK) pada masa ini.

Katanya walaupun nisbah hutang statutori kepada KDNK pada masa ini sebanyak 58 peratus, berdasarkan komitmen yang dibuat oleh kerajaan untuk menyokong rakyat dan perniagaan, nisbah hutang kepada KDNK mungkin akan meningkat kepada melebihi 60 peratus pada akhir tahun.

“Hari ini, kita masih di bawah 60 peratus, (iaitu) sebanyak 58 peratus daripada had statutori hutang kita, dan walaupun jika kita melepasinya, ia adalah kecil, tetapi sekali lagi, kita perlu membawanya ke Parlimen untuk menaikkan had tersebut.

“Pelannya untuk membentangkannya (cadangan itu) kepada Kabinet minggu depan, kemudian kita akan membawanya ke Parlimen pada masa yang sesuai,” katanya pada sidang media hari ini.

Mengenai memperkenalkan semula Cukai Barang dan Perkhidmatan (GST) dalam Bajet 2022, Tengku Zafrul berkata kerajaan sedang memberi tumpuan untuk memulihkan ekonomi dan ini bukan masa yang sesuai untuk mengembalikan semula cukai penggunaan seperti GST.

Beliau berkata kerajaan sedang mengkaji cara untuk meningkatkan pendapatan dan menangani isu ketirisan hasil.

Mengenai jangkaan Malaysia untuk memasuki fasa endemik COVID-19 pada akhir Oktober ini, katanya beliau berharap semua sektor akan dibenarkan untuk beroperasi semula pada masa itu, walaupun dalam keadaan normal baharu.

“Apabila kita memasuki fasa endemik, akan terdapat perubahan dalam prosedur operasi standard, tetapi ini akan dibincangkan dalam mesyuarat Majlis Keselamatan Negara Malaysia,” katanya.


Thailand sasar 5-15 juta pelancong asing melawat tahun ini

Thailand menyasarkan kira-kira 5 juta hingga 15 juta kemasukan pelancong asing tahun ini datang melawat susulan kelonggaran sekatan perjalanan yang dilaksanakan pemerintah negara itu.

Kerajaan Thailand tidak lagi mengenakan ujian wajib Covid-19 sebaik tiba di negara itu mulai 1 Mei, langkah terbaharu diambil bagi tujuan memulihkan sektor pelancongan negara itu.

Untuk rekod, sektor pelancongan menyumbang kira-kira 12% daripada Keluaran Dalam Negara Kasar (KDNK) negara Asia Tenggara itu.

Pelancong dijangka membelanjakan antara 630 bilion baht ($18.35 bilion) dan 1.2 trilion baht tahun ini, kata jurucakap kerajaan Thailand, Thanakorn Wangboonkongchana dalam satu kenyataan dengan memetik unjuran Pihak Berkuasa Pelancongan negara itu.

Jumlah pelancong dijangka meningkat dengan ketara sebanyak 428,000 orang pada 2021, tetapi jumlah itu masih jauh daripada sebelum ini sebanyak 40 juta pelancong pada 2019 yang membelanjakan kira-kira 1.91 trilion baht.

Dari Januari hingga April, Thailand menerima 742,386 pelancong asing dan jumlah itu dijangka meningkat dengan ketara, kata Thanakorn.

Semasa mesyuarat dipengerusikan oleh Perdana Menteri Prayuth Chan-ocha, pasukan petugas ekonomi meluluskan lanjutan bantuan bagi industri pelancongan domestik hingga September mulai Mei, termasuk subsidi kerajaan.

Pelancongan domestik dijangka menjana kira-kira 660 bilion baht tahun ini kepada ekonomi Thailand, kata Thanakorn.

Industri pelancongan, bagaimanapun, mungkin tidak dapat kembali ke tahap semasa pra-pandemik sehingga 2026, menurut Gabenor Bank Thailand, Sethaput Suthiwartnarueput.


Anak Zahid dilantik Naib Pengerusi MQ Technology

MQ Technology Bhd melantik Datuk Nurulhidayah Ahmad Zahid sebagai naib pengerusinya berkuat kuasa 2 Jun 2022.

Nurulhidayah, 44, yang memiliki ijazah Sarjana Pentadbiran Perniagaan dari Kolej Universiti Lincoln, juga anak kepada Presiden UMNO dan bekas Timbalan Perdana Menteri Datuk Seri Dr Ahmad Zahid Hamidi, lapor Bernama.

Pada masa ini, beliau juga berkhidmat sebagai Pengarah Eksekutif Menara Rezeki Sdn Bhd, kata MQ Techonology dalam makluman kepada Bursa Malaysia pada Khamis.

Nurulhidayah juga pernah berkhidmat sebagai Pengarah Eksekutif di Ri-Yaz Hotels & Resorts dari April 2016 hingga April 2017.


Kes baharu Covid-19 di Singapura tunjuk trend penurunan

Kementerian Kesihatan Singapura (MOH) melaporkan seramai 2,553 individu dijangkiti Covid-19 dalam tempoh 24 jam semalam, turun berbanding 3,035 kes pada Sabtu.

Pada masa sama MOH berkata 17 individu berusia 45 hingga 89 tahun meninggal dunia akibat komplikasi Covid-19.

Keseluruhannya Singapura mencatat 218,333 kes positif dan 497 kematian sejak awal tahun lalu hingga semalam, kata MOH dalam laporan harian Covid-19 hari ini.

MOH juga memaklumkan kadar jangkitan mingguan turun lima hari berturut-turut daripada 0.83 pada Sabtu kepada 0.81 semalam. Kadar jangkitan merujuk kepada nisbah kes komuniti pada minggu lalu berbanding minggu sebelumnya.

Kadar pertumbuhan jangkitan mingguan yang melebihi satu menunjukkan bahawa jumlah kes mingguan baharu Covid-19 masih meningkat.

Mengenai kes positif baharu, MOH berkata 2,343 kes membabitkan jangkitan dalam komuniti, 205 di kediaman pekerja asing dan lima kes import.

Seramai 425 daripada kes positif baharu melibatkan pesakit berumur 60 tahun dan ke atas.

Sementara itu, kadar penggunaan kemudahan di unit rawatan rapi (ICU) juga turun kepada 69.9 peratus semalam, berbanding 72.8 peratus pada Sabtu, kata MOH.

Sehingga semalam, terdapat 1,654 pesakit Covid-19 dirawat di hospital dan 296 pesakit di wad biasa hospital dan memerlukan sokongan oksigen.

Seramai 70 pesakit yang kritikal dan memerlukan perhatian dimasukkan ke ICU, sementara 64 pesakit lagi memerlukan alat bantuan pernafasan. – Agensi


12 kes jangkitan Covid-19 dikesan berlaku di Parlimen

Menjelang pembukaan Sidang Khas Dewan Rakyat pada 26 Julai ini, terdapat 12 kes jangkitan Covid-19 yang sudah dikesan berlaku di Parlimen setakat ini, kata Tan Sri Dr. Rais Yatim.

Yang di-Pertua Dewan Negara itu berkata perkara itu amat membimbangkan dan langkah berjaga-jaga disamping prosedur operasi standard (SOP) perlu dipatuhi semua pihak yang hadir pada sidang yang akan dibuka nanti.

“Saya dimaklumkan tidak kurang 12 yang positif, saya yang duduk di kerusi, sangat berjaga-jaga dan rakan-rakan yang nak berjumpa di Parlimen pun kita tidak benarkan.

“Itu menjadi punca yang sangat menggerunkan kerana dilapor sekarang varian Delta tidak perlu menerusi perantaraan dan ia boleh disebarkan menerusi pengudaraan sahaja. Dalam soal ini kita risau dan minta dijauhkan,” katanya lapor Utusan Malaysia.

Bagaimanapun, Rais berkata sidang khas itu akan tetap berlangsung kerana desakan daripada banyak pihak dan saranan Yang di-Pertuan Agong supaya bersidang dengan segera.

Semalam, Yang di-Pertua Dewan Rakyat (Speaker), Datuk Azhar Azizan Harun mengesahkan sudah menerima pemakluman daripada Perdana Menteri Tan Sri Muhyiddin Yassin selaku Ketua Majlis untuk mengadakan sidang Dewan Rakyat bagi penggal keempat selama 15 hari bermula 6 September ini.

Sidang tersebut akan diadakan selepas sidang mesyuarat khas dijalankan pada 26 Julai ini.

“Selaras dengan Peraturan 11(2), Peraturan-peraturan Majlis Mesyuarat Dewan Rakyat yang memutuskan Takwim Dewan Rakyat bagi mesyuarat pertama mulai 6 September hingga 30 September 2021 bersamaan 15 hari.

“Mesyuarat Kedua mulai 25 Oktober hingga 16 Disember 2021 bersamaan 32 hari,” katanya dalam kenyataan hari ini.

Azhar berkata Istiadat Pembukaan Mesyuarat Penggal Keempat, Parlimen Ke-14 akan disempurnakan oleh Yang di-Pertuan Agong pada 6 September, jam 10.00 pagi bertempat di Bangunan Parlimen Malaysia, Kuala Lumpur.


Kluster Menteri UMNO belum sedia lepas jawatan Kabinet

Dua menteri UMNO dalam Kabinet Tan Sri Muhyiddin Yassin belum bersedia melepaskan jawatan sebagaimana disaran Pengerusi Jemaah Penasihat UMNO, Tengku Razaleigh Hamzah.

Menteri Belia dan Sukan, Datuk Seri Reezal Merican Naina Merican dan Menteri Tenaga dan Sumber Asli, Datuk Seri Shamsul Anuar Nasarah menyifatkan gesaan supaya menteri UMNO meletak jawatan adalah pandangan peribadi dan bukan keputusan yang ditetapkan oleh parti itu.

“Itu pandangan dia (Tengku Razaleigh) tetapi dalam parti kita buat keputusan beradasarkan parti.

“Keputusan parti adalah apa yang diusulkan presiden tadi, itulah kebersamaan MP-MP BN dalam kerajaan yang ada sekarang sehingga pembubaran Parlimen,” kata Reezal Merican kepada pemberita ketika melawat Laman Media Perhimpunan Agung UMNO 2020 (PAU) di PWTC, hari ini.

Senada dengan pandangan Reezal Merican, Shamsul Anuar pula berkata pandangan Tengku Razaleigh adalah tidak wajar kerana ia akan mengundang perpecahan dalam parti.

“Saya adalah orang parti jadi saya jarang mengutarakan pandangan peribadi bila parti sudah ada pandangan sebab saya tidak mahu dilihat parti memberi pandangan yang boleh membawa kepada perpecahan walaupun saya ada pandangan sendiri, tapi saya utarakan dalam MKT (Majlis Kerja Tertinggi),” katanya.

Bagaimanapun, Shamsul Anuar berkata sedia menuruti perintah pucuk pimpinan parti sekiranya sudah ada ketetapan supaya semua menteri dan timbalan menteri melepaskan jawatan Kabinet.

Mengulas mengenai gelaran Menteri UMNO yang diskasifikaskan sebagai ’kluster menteri’ dalam Kabinet, Shamsul Anuar yang juga Ahli Majlis Kerja Tertinggi (MKT) berkata, tiada label kluster menteri dan kluster mahkamah dalam UMNO.

Untuk rekod, selain Reezal Merican dan Shamsul Anuar, 12 lagi pemimpin UMNO dilantik sebagai menteri dan timbalan menteri dalam Kabinet Muhyiddin.


Buruh, isteri tak mengaku cabul, dera empat kanak-kanak

Seorang buruh mengaku tidak bersalah di Mahkamah Sesyen Kota Bharu hari ini atas lima pertuduhan mencabul dan mendera empat kanak-kanak di sebuah pusat kebajikan, tempat isterinya bekerja dekat sini, antara April 2019 hingga Mac lalu, lapor Bernama.

Mohd Hamdan Yasin, 38, membuat pengakuan itu selepas semua pertuduhan terhadapnya dibacakan di hadapan Hakim Ahmad Bazli Bahruddin.

Mengikut pertuduhan pertama hingga keempat, dia didakwa melakukan kesalahan dengan maksud seksual menyentuh tiga kanak-kanak perempuan berusia sembilan hingga 13 tahun di pusat kebajikan tersebut, pada waktu berbeza.

Antaranya, dia didakwa melakukan kesalahan itu terhadap seorang kanak-kanak perempuan yang kini berusia 13 tahun di sebuah bilik dan ruang tamu di pusat kebajikan itu, masing-masing dalam kejadian pada Julai 2019 dan September tahun lepas.

Semua pertuduhan itu dibuat mengikut Seksyen 14 (a) Akta Kesalahan-kesalahan Seksual Terhadap Kanak-kanak 2017 dan boleh dihukum bawah Seksyen 14 akta sama yang memperuntukkan hukuman penjara hingga 20 tahun dan boleh disebat, jika disabit kesalahan.

Bagi pertuduhan kelima pula, dia didakwa bersama-sama isterinya yang merupakan penjaga pusat kebajikan itu, Nor Adila Zakaria, 35, telah menganiaya kanak-kanak lelaki berusia 13 tahun hingga mengalami kecederaan fizikal di pipi dan dada.

Kedua-dua mereka mengaku tidak bersalah atas pertuduhan berkenaan.

Mereka dituduh mengikut Seksyen 31(1)(a) Akta Kanak-kanak 2001 yang boleh dihukum mengikut Seksyen 31(1) akta yang sama dibaca bersama Seksyen 34 Kanun Keseksaan yang memperuntukkan denda tidak lebih RM50,000 atau penjara hingga 20 tahun atau kedua-duanya, jika disabit kesalahan.

Pendakwaan dikendalikan Timbalan Pendakwa Raya Hajarul Falenna Abu Bakar manakala kedua-dua tertuduh diwakili peguam Zuhaidie Akmal Hasan Basri.

Mahkamah menetapkan tiada jaminan ditawarkan kepada Mohd Hamdan manakala Nor Adila dibenarkan ikat jamin RM15,000 dengan seorang penjamin serta perlu melapor diri di balai polis berdekatan setiap bulan.

Hakim menetapkan 10 Mei depan sebagai tarikh sebutan semula kes bagi kedua-dua tertuduh.


Peja usik Anwar lagi, kali ini tunjuk susur keluar ke Utara pula

Calon Perikatan Nasional (PN) yang satu ini sentiasa mencuri tumpuan dengan idea kempennya yang unik melalui mesej-mesej pada papan iklan di Parlimen Tambun.

Sebelum ini Datuk Seri Ahmad Faizal Azumu menggunakan mesej “Never Lost In Tambun” pada papan iklan sebagai bahan kempennya namun kini digantikan dengan mesej baharu.

Memetik laporan Malaysiakini, kata-kata tersebut boleh dikatakan merujuk kepada Ahmad Faizal tidak pernah kalah di Tambun atau tidak pernah ‘sesat’ di kawasan tersebut.

Kali ini Ahmad Faizal atau lebih dikenali dengan panggilan Peja itu tampil pula dengan mesej baharu yang dinaikkan menunjukkan susur keluar ke utara, dipercayai ditujukan kepada Pengerusi Pakatan Harapan (PH), Datuk Seri Anwar Ibrahim yang berasal dari Pulau Pinang.

Papan iklan dengan tulisan “Dari Tambun Susur Keluar ke Utara, 50m” itu dipercayai dinaikkan pasukan kempen Peja, lewat malam tadi.

Sebelum ini papan tanda kempen Anwar dinaikkan dengan mesej “Dari Tambun untuk Malaysia” di Jalan Chemur/Jalan Meru Impian, semalam.

Sehari selepas Anwar mengumumkan akan bertanding di situ, beliau mengalu-alukan kehadiran Presiden PKR itu dengan papan iklan yang menunjukkan sebutan yang tepat bagi air dalam loghat Perak yang dinaikkan di Komplek Lai Chee, di Tambun.

Papan iklan dengan wajah Ahmad Faizal itu turut diiringi mesej berbunyi, “ayor bukan ayaq”.

Malah Menteri Belia dan Sukan sementara ini juga tampil dalam video pendek yang dimuat naik di Facebook, Faizal secara sinis mengusik Anwar dengan berkata:

“Hai Assalamualaikum.

“Bagi mereka yang nak berhijrah daripada tempat lain, dari satu tempat ke satu tempat, dan nak datang ke Tambun, saya nak beritahu sikit.

“Di Tambun kita sebut ayor. Dengar betul-betul, ayor, bukan ayaq.

“OK terima kasih. Selamat datang,” katanya.

Untuk rekod, Anwar berasal dari Pulau Pinang dan sebelum ini bertanding di Permatang Pauh sebelum menukar kerusinya di Port Dickson.

Bagaimanapun pada PRU-15 kali ini, Anwar membuat keputusan untuk lari dari kerusi Port Dickson.

Ayor ialah loghat bagi perkataan air di beberapa tempat di Perak.

Pada PRU kali ini, selain Ahmad Faizal dan Anwar, turut bertanding adalah Aminuddin Md Hanafiah (BN) dan Abdul Rahim Tahir (Pejuang).

Tambun pernah menjadi kubu kuat UMNO dan Barisan Nasional (BN) tetapi berjaya dirampas Faizal pada 2018. Bagaimapun kemenangan Bersatu ketika itu menggunakan tiket Pakatan Harapan (PH).

Pada 2013, BN menang kerusi itu dengan 42,093 undi(56.2 peratus), manakala PKR memperoleh 32,768 undi (43.8 peratus).

Pada 2018 terdapat tambahan 12,089 undi di Tambun. Sokongan BN merosot kepada 33,341 (38.3 peratus).

Sebagai perbandingan, Bersatu ketika bertanding atas tiket PH, memperoleh 38,661 undi (44.5 peratus).

Link video: https://www.facebook.com/pejaofperak/videos/2098837956984271/


Covid-19 ubah peranan wanita dalam pertumbuhan ekonomi

Walaupun ramai yang menganggap Covid-19 memberi impak negatif kepada kehidupan rata-rata penduduk dunia, pandemik ini juga memberikan hikmah tersendiri demi survival ramai wanita apabila golongan itu semakin kreatif meneroka bidang yang mampu menjana pendapatan seperti menceburi perniagaan dan perkhidmatan secara dalam talian.

Pada ketika ramai yang terkesan akibat kehilangan kerja, perniagaan terjejas teruk dan sebagainya, manakala sebilangan wanita pula berjinak-jinak mempelajari selok-belok bidang keusahawanan sebagai ikhtiar bagi mendepani cabaran pasca Covid-19.

Dengan didorong corak kehidupan masyarakat yang perlu mengikuti pelbagai prosedur operasi standard (SOP) dalam menjalani norma baharu.

Sejajar itu, peniaga juga perlu melakukan perubahan dalam corak pemasaran dan kaedah jualan untuk kekal relevan dan kompetitif.

Menurut Felo Akademi Sains Malaysia, Datuk Prof. Dr. Madeline Berma , wanita menghadapi banyak cabaran semasa penularan Covid-19 dan perlaksanaan Perintah Kawalan Pergerakan Malaysia (PKP) seperti akses kepada penjagaan kesihatan dan maklumat kehilangan pekerjaan, tambahan beban kerja rumah, dan risiko keganasan domestik.

“Wanita yang bekerja di lapangan kerja tidak formal berhadapan dengan risiko kehilangan kerja atau pengurangan waktu bekerja, menjadikan ramai mereka jatuh miskin atau tergolong dalam kumpulan rentan,” katanya.

Justeru, perlu ada usaha  pemerkasaan wanita  supaya golongan ini mempunyai akses dan mengawal pendapatan dan aset, mereka boleh mengawai dan memanfaatkan faedah kemajuan ekonomi, mempunyai kuasa membuat keputusan dan peningkatan produktiviti.

Mengulas Kadar penyertaan tenaga buruh (KPTB) wanita masih rendah iaitu 55.6 peratus jika dibandingkan dengan negara lain seperti Australia (72.5 peratus) dan Singapura (69.1 peratus),  Dr. Madeline  memberitahu, walaupun keadaan ini berlaku, wanita masih mempunyai peranan penting dalam pembangunan negara.

“Di Malaysia, kadar penyertaan wanita dalam tenaga kerja masih rendah berbanding dengan lelaki. Pun begitu,  mereka juga boleh menjadi pengguna yang turut memberi sumbangan kepada negara,” katanya.

Dalam pada itu, memahami keperluan perbelanjaan semasa pandemik dan kebanyakan pencarum Kumpulan Wang Simpanan Pekerja ( KWSP) baru-baru ini yang mengeluarkan I-Sinar  terdiri daripada pencarum wanita suri rumah, Dr. Madeline mahu wanita memikirkan caruman tersebut sebagai simpanan untuk persaraan pada masa hadapan.

“Kepada yang belum mengeluarkan, pastikan pengeluaran i-Sinar adalah langkah terakhir, jika tidak ada sumber wang lain. Bagi mereka yang sudah mengeluarkan i-Sinar, mereka diharapkan mengguna wang tersebut untuk kegunaan yang produktif yang boleh mencipta pendapatan. Apabila kembali bekerja, mereka perlu menambah caruman dan membuat simpanan lebih banyak untuk jaminan hari tua,” katanya.

Dalam pada itu, kajian oleh Persatuan Bangsa-Bangsa Bersatu mendapati yang wanita mempunyai tanggungjawab yang tidak seimbang untuk kerja penjagaan tidak berbayar. Wanita memperuntukkan lebih satu hingga tiga  jam sehari untuk kerja di rumah berbanding lelaki; lebih dua hingga 10 jumlah masa diperuntukkan sehari untuk penjagaan (kanak-kanak, orang tua, dan menjaga mereka yang sakit), dan kurang satu hingga empat jam sehari untuk kerja-kerja berbayar.

Situasi ini juga berlaku di Malaysia. Perbezaan ini yang berakar umbi dalam peranan gender, mengurangkan masa lapang, kebajikan dan kesejahteraan wanita. Hasil daripada perbezaan tanggungjawab domestik ini, lelaki dan wanita mempunyai corak penggunaan masa yang berbeza; jumlah masa lapang dan keaktifan beraktiviti.

Keadaan ini mempunyai kesan kepada kemampuan wanita untuk terlibat dalam peluang pendidikan, kemampuan mereka untuk meraih peluang ekonomi dan keusahawanan, dan untuk terlibat lebih mendalam dalam kehidupan semasa ekonomi, politik, awam dan sosial.

“Kesaksamaan hanya boleh dicapai, sekiranya halangan sistematik yang masih wujud dalam masyarakat, dapat dihapuskan. Seperti diskriminasi daripada segi gender dalam keluarga, tempat kerja, dasar kerajaan, media dan pendidikan,” katanya.

Sementara itu, jika dilihat pada pengalaman keadaan krisis ekonomi termasuk krisis kewangan Asia 1997, kita melihat pemberhentian pekerja wanita jauh lebih tinggi daripada lelaki kerana masyarakat masih melihat lelaki sebagai penyedia utama.

Tambah beliau, dalam keadaan krisis, lazimnya wanita, golongan tua, mereka yang kurang berpendidikan akan diberhentikan.

“Pekerja wanita diberhentikan dan pekerja lelaki dikekalkan kerana lelaki sering dianggap sebagai ketua isi rumah, penyumbang utama pendapatan, dan mempunyai banyak tanggungan. Inilah yang berlaku kepada   perniagaan yang tutup akibat  Covid-19,  seperti sektor hospitaliti, pelancongan, perkhidmatan dan pembuatan,” ujarnya.

Katanya, pandemik yang merebak ke seluruh dunia hari ini diakui memberi kesan kepada aspek kehidupan manusia, termasuk pola pergerakan wanita yang menjadi tunjang kepada keselamatan keluarga.

“Satu-satunya cara untuk kita teruskan kehidupan ini adalah menerusi penyesuaian diri dan keluarga dengan semua perubahan yang sedang serta bakal berlaku dan bukannya dengan bermimpi, mengharapkan kehidupan kita kembali seperti dulu,” katanya.


Permintaan terpendam percepat pertumbuhan KDNK: Tengku Zafrul

Ekonomi Malaysia akan berkembang lebih pesat pada suku ini berbanding suku kedua tahun ini, kata Menteri Kewangan Datuk Seri Tengku Zafrul Abdul Aziz dalam temu bual dengan Bloomberg semalam.

Beliau berkata pertumbuhan pesat itu adalah hasil daripada penggunaan swasta apabila aktiviti ekonomi meningkat.

“Orang ramai memandang rendah kekuatan permintaan yang terpendam.

“Restoran penuh sesak, kesesakan lalu lintas telah kembali, kadar pengangguran telah jatuh ke bawah 4 peratus dan kutipan cukai separuh pertama telah jauh melebihi anggaran kami,” katanya kepada wayar berita perniagaan antarabangsa.

Jumaat lalu, Ketua Perangkawan Datuk Seri Mohd Uzir Mahidi mengumumkan Keluaran Dalam Negara Kasar (KDNK) Malaysia berkembang sebanyak 8.9 peratus dari April hingga Jun, berbanding suku pertama tahun ini.

Bloomberg melaporkan ia sebagai kadar terpantas di mana ekonomi Malaysia telah berkembang sejak suku kedua 2021.

Tengku Zafrul juga mengakui bahawa ringgit telah menyusut berbanding dolar Amerika Syarikat (AS), tetapi beliau dilaporkan berkata bahawa ia “bukan satu-satunya yang lemah, walaupun sesetengah orang memutarkannya dengan cara itu”.

“Selain daripada Bank Negara Malaysia (BNM) memastikan turun naik mata wang tidak teruk, ia bergantung kepada asas ekonomi. Kita perlu mengukuhkannya dan ringgit akan mencerminkannya. Data KDNK mengesahkan pemulihan,” katanya dipetik sebagai berkata.

Menangani keperluan Malaysia untuk membiayai jumlah subsidi kerajaan yang tinggi, Tengku Zafrul dilaporkan berkata: “Cara paling mudah ialah meminjam lebih banyak”.

Beliau dilaporkan menambah bahawa terdapat kelonggaran untuk Malaysia berbuat demikian kerana nisbah hutang kepada KDNK negara ialah 60.4 peratus, masih di bawah had siling hutang berkanun sebanyak 65 peratus.

“Tetapi kami komited kepada sasaran defisit fiskal pada 6 peratus daripada KDNK. Pra-pandemik, defisit kami berada pada 3.5 peratus. Kami perlu mencapainya akhirnya,” katanya dipetik sebagai berkata.

Tengku Zafrul juga mengulangi kenyataan yang dibuatnya kepada CNN pada 5 Ogos lalu bahawa gangguan dalam ekonomi China – rakan dagang terbesar Malaysia – dan peningkatan ketegangannya dengan AS adalah sesuatu yang membimbangkan bagi Malaysia.

“Kami berharap kebimbangan inflasi di AS mereda dan China menangani langkah Covid yang konservatif,” katanya.

Beliau juga dilaporkan berharap keputusan daripada ujian sistem subsidi bahan api yang disasarkan dapat dibawa ke Kabinet menjelang akhir tahun, walaupun pelaksanaan kemudiannya diserahkan kepada Kabinet.


Sasaran imuniti berkelompok semakin hampir berjaya dicapai

Seramai 18,648,795 individu atau 79.6 peratus daripada populasi dewasa di negara ini telah melengkapkan suntikan vaksin Covid-19 setakat semalam, menurut portal CovidNow.

Laporan Bernama yang dipetik berkata sebanyak 93.1 peratus atau 22,097,565 individu daripada populasi dewasa sudah menerima sekurang-kurangnya satu dos vaksin.

Bagi vaksinasi harian pula, sebanyak 289,618 dos suntikan vaksin diberikan semalam melibatkan 94,145 dos pertama dan 195,473 dos lengkap, menjadikan jumlah kumulatif pemberian dos vaksin menerusi Program Imunisasi Covid-19 Kebangsaan (PICK) adalah sebanyak 40,664,674 dos.

PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.

Sementara itu, portal berkenaan memaklumkan terdapat pertambahan 301 kes maut akibat Covid-19 dilaporkan setakat 11.59 malam 20 Sept, menjadikan jumlah keseluruhan kes kematian di negara ini kini 23,744.

Jumlah itu merangkumi tujuh kematian sebenar harian Covid-19 direkodkan dalam tempoh 24 jam (20 September), manakala selebihnya adalah kes kematian tertunggak atau “backlog”, bagaimanapun angka itu boleh berubah sekiranya terdapat kes kematian yang dikemas kini.

Berdasarkan graf purata jumlah kes kematian harian sebenar selama tujuh hari pula, trend kematian pesakit Covid-19 menunjukkan penurunan selaras peningkatan jumlah populasi lengkap divaksin serta yang menerima sekurang-kurangnya satu dos vaksin.


Ringgit dibuka rendah lagi berbanding dolar AS pagi ini

Ringgit memulakan urus niaga pagi ini rendah berbanding dolar AS dengan mata wang dolar dilihat mengukuh didorong data Jualan Runcit Amerika Syarikat (AS) yang lebih tinggi daripada jangkaan pada Selasa, kata penganalisis.

Pada 9.02 pagi, mata wang tempatan menyusut nilai kepada 4.6425/6450 berbanding dolar AS daripada 4.6335/6385 pada penutup semalam, lapor Bernama.

Menurut Jabatan Perdagangan AS, Jualan Runcit AS meningkat 0.7 peratus bulan ke bulan pada bulan Julai, mengatasi anggaran konsensus antara 0.4 dan 0.3 peratus.

Peniaga ActivTrades Dyogenes Rodrigues Diniz berkata bacaan yang lebih tinggi daripada jangkaan meningkatkan jangkaan ekonomi AS yang kian tegang dan ini boleh memberi tekanan kepada Rizab Persekutuan AS (Fed) untuk menerima pakai dasar monetari yang lebih ketat dalam beberapa bulan akan datang.

“Dari sudut pandangan teknikal, penunjuk Indeks Kekuatan Relatif (RSI) menunjukkan bacaan 63.34 pada carta harian, menandakan dolar-ringgit AS boleh bergerak ke arah 4.6900 dalam beberapa minggu,” katanya kepada Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid pula berkata percanggahan dalam dasar monetari China juga akan menjadikan dolar AS lebih menarik dari sudut perbezaan kadar faedah.

“Kami menjangkakan USD/MYR akan kekal sekitar RM4.63-RM4.64 dalam tempoh terdekat,” katanya.

Sementara itu, ringgit diniagakan kebanyakannya lebih tinggi berbanding sekumpulan mata wang utama.

Ringgit menyusut nilai berbanding yen Jepun kepada 3.1885/1905 daripada 3.1830/1867 tetapi meningkat berbanding pound Britain kepada 5.8937/8968 daripada 5.8966/9030 dan mengukuh berbanding euro kepada 5.0617/0644 daripada 5.0690/0745 sebelumnya.

Pada masa yang sama, unit tempatan diniagakan rendah berbanding mata wang Asean yang lain.

Nilai ringgit turun berbanding baht Thai pada 13.0918/1030 daripada 13.0908/1105 pada Selasa dan lemah berbanding peso Filipina menjadi 8.17/8.19 daripada 8.15/8.16 semalam.

Mata wang tempatan turut menyusut berbanding dolar Singapura kepada 3.4156/4180 daripada 3.4155/4197 pada penutupan dagangan Selasa dan rendah berbanding rupiah Indonesia kepada 302.5/302.9 daripada 301.9/302.4 sebelumnya.


Zahid beri bayangan desak PRU awal dalam mesyuarat MT malam ini

Menjelang mesyuarat Majlis Tertinggi (MT) UMNO yang bakal berlangsung malam ini, Datuk Seri Ahmad Zahid Hamidi memberi bayangan isu pilihan raya umum ke-15 (PRU-15) perlu disegerakan bakal dibangkitkan dan menjadi agenda utama mesyuarat.

Malam ini mesyuarat MT akan berlangsung selepas Perdana Menteri Datuk Seri Ismail Sabri Yaakob tidak dapat hadir atas alasan urusan kerajaan pada Jun lalu, ia juga selepas Datuk Seri Tajuddin Abdul Rahman yang dianggap berada dalam kem Naib Presiden UMNO disingkir daripada badan tertinggi parti itu.

Dalam catatan Facebook Presiden UMNO hari ini, sekali lagi isu menyegerakan PRU-15 dibangkitkan dengan Zahid memberikan beberapa sebab utama mengapa ia perlu diadakan, antaranya atas alasan untuk memberi kestabilan politik yang segera dan menyalahkan Bersatu sebagai puncanya.

“PRU perlu diadakan seawal sedaya boleh. Apabila politik stabil fokus kepada isu rakyat dapat diberikan keutamaan.

“Contoh, masih ada lagi parti Bersatu menuntut jawatan Timbalan Perdana Menteri diwujudkan walaupun tempoh pilihan raya kurang daripada setahun,” katanya dalam Facebook BN hari ini.

Justeru, Zahid berkata UMNO-Barisan Nasional (BN) harus dominan semula dalam kerajaan agar keputusan parti akan lebih ada tindakan segera dalam kerajaan.

“Isu pengeluaran wang KWSP (Kumpulan Wang Simpanan Pekerja) adalah contoh diperlambatkan sedangkan parti sudah lama mendesak,” katanya lagi.

Zahid juga memberi alasan bahawa PRU15 perlu segerakan bagi membolehkan pertumbuhan ekonomi negara diperkasakan.

“Dasar dan tindakan lebih bersepadu diperlukan membawa negara keluar daripada ketidaktentuan ekonomi.

“Kesemua ini memerlukan kerajaan yang kuat dan stabil,” katanya.

Zahid berkata jika PRU-15 dilambatkan, maka ini akan melambatkan ketiga-tiga perkara tersebut yang saling berkaitan antara satu sama lain.

Terdahulu, Jabatan Pendaftar Pertubuhan (ROS) meluluskan permohonan parti itu bagi meminda perlembagaannya untuk menangguhkan pemilihan parti itu selepas PRU-15.

Langkah tersebut dilihat bakal memberi tekanan lagi khususnya daripada pemimpin UMNO yang berada dalam kem Zahid untuk mendesak agar PRU-15 dipercepatkan.

Dalam pada itu, Zahid juga ketika ini sedang berdepan perbicaraan bersabit puluhan pertuduhan rasuah di mahkamah, keputusan penghakiman juga dijangka bakal diputuskan pada masa terdekat, ia secara tidak langsung menambah tekanan dan bebanan dihadapi bekas Timbalan Perdana Menteri itu.

Ismail Sabri ketika ini berdepan dengan tuntutan janjinya yang tidak ditunaikan selepas terdedah wujudnya perjanjian dengan Bersatu dan PAS sebelum ini.

Pada 28 Julai lalu, Perikatan Nasional (PN) melahirkan rasa kecewa dengan tindakan Perdana Menteri yang dikatakan tidak bersungguh-sungguh memenuhi ‘terma-terma penting’ perjanjian beliau dengan parti tersebut.

Justeru, Setiausaha Agung PN, Datuk Seri Hamzah Zainuddin dilaporkan berkata, PN akan menghantar delegasi bertemu PM bagi membincangkan pelaksanaan terma-terma perjanjian tersebut.


PM ziarah pusara ayah, ibu

Perdana Menteri Datuk Seri Ismail Sabri Yaakob hari ini menziarahi pusara ayah dan ibu beliau di Tanah Perkuburan Islam Lubuk Kawah Temerloh, Pahang.

Perdana Menteri tiba di tanah perkuburan itu kira-kira jam 11 pagi bersama abangnya, Abdul Manaf Yaakob.

Beliau kemudiannya melawat pusara ayahnya, Allahyarham Yaakob Abdul Rahman dan ibu, Allahyarhamah Wan Jah Wan Mamat.

Perdana Menteri meluangkan masa kira-kira setengah jam di tanah perkuburan itu sambil membacakan doa dan surah Yassin.

Sebaik selesai di tanah perkuburan berkenaan, Ismail Sabri kemudiannya meneruskan lawatan kerja ke Parlimen Bera buat kali pertama selaku Perdana Menteri kesembilan.


500 bilik darjah dijadikan kelas hibrid tingkat ICT sektor pendidikan

Kira-kira 500 bilik darjah di 110 sekolah di seluruh negara akan diubah menjadi kelas hibrid di bawah projek perintis oleh Kementerian Pendidikan (LPM) mulai bulan depan.

Pelaksanaan Projek Perintis Kelas Hibrid adalah antara program transformasi kementerian untuk meningkatkan pendigitalan dan Teknologi Maklumat dan Komunikasi (ICT) dalam sektor pendidikan.

Menteri Pendidikan Kanan Datuk Dr Radzi Jidin berkata lima bilik darjah di setiap sekolah berkenaan akan dipilih di bawah pelaksanaan projek perintis itu.

“Selain menaik taraf infrastruktur digital dan ICT, kementerian juga akan mempertingkatkan rangkaian kawasan luas reka bentuk perisian (SD-WAN) dan rangkaian kawasan setempat (LAN),” kata Radzi dalam ucapannya pada Majlis Transformasi Pendidikan: Majlis Memperkasakan ICT di SMK Putrajaya Presint 18(1), hari ini (20 Ogos).

Beliau berkata kementerian telah memperuntukkan RM1.3 bilion untuk menaik taraf semua infrastruktur digital dan ICT di sekolah-sekolah berkenaan.

“Pelaksanaan inisiatif itu bermula pada 2020 dengan penggantian infrastruktur ICT di pejabat pentadbiran sekolah.

“Inisiatif itu diteruskan dengan pendekatan pajakan guna di jabatan dan unit lain di sekolah berkenaan, yang dilaksanakan dalam tiga fasa mulai tahun ini,” katanya.

Fasa pertama, iaitu hampir 90 peratus siap, melibatkan 3,910 sekolah dan peruntukan RM411.8 juta.

“Antara peralatan yang dibekalkan dan diganti termasuk komputer riba, pencetak, projektor dan port pengecasan,” kata Radzi.


Elak pilih pemimpin gila kuasa semasa PRN, gesa Rais Yatim kepada pengundi

Pengundi di enam Pilihan Raya Negeri digesa menolak pemimpin yang gila kuasa dan hanya melaungkan slogan tetapi tidak melaksanakannya, kata Tan Sri Dr. Rais Yatim.

Bekas Speaker Dewan Negara itu menyifatkan pemimpin dalam kerajaan campuran sekarang mempunyai sakit jiwa dan berdendam kerana hanya mahu menekan musuh politiknya dengan mengambil pelbagai tindakan.

“Bangsaku, sahabatku di seluruh negara khasnya di Kelantan, Terengganu, Kedah, Pulau Pinang, Selangor dan Negeri Sembilan, masa sampai bagi kita semua berjabat tangan memperkasa semula perjuangan asas yang lama demi bangsa agama dan pertiwi.

“Negara, bangsa dan agama kita sedang tergugat dan digugat disisi politik gila kuasa, gila sandiwara, gila slogan yang tak bererti lagi kepada rakyat. Kita terpilih perdana menteri dan menteri sesat arah, sesat niat serta sesat perjuangan.

“Rupa-rupanya selepas tujuh bulan, terserlah pimpinan yang celaru sifat dan mengalami penyakit jiwa. Sifat celarunya ialah konon kita semua ini sama hak, sama rata, sama rasa tapi tak sama merana,” katanya dalam hantaran di Facebooknya.

Menurut Rais, kerajaan sekarang tidak mempunyai dasar ekonomi apatah lagi peka dengan penderitaan rakyat selain tidak tahu mentadbir dan tidak sayangkan bangsa sendiri.

Mereka, katanya, suka cari kecelaan pemimpin dahulu yang banyak berbudi dan menyelamatkannya.

“Jika Tun M (Dr. Mahathir Mohamad) tidak melakukan ikhtiar dan gesaan, tiada pengampunan berlaku. Dia melupai ini semua. Dia tuduh perdana menteri dahulu konon rasuah, rasuah dan rasuah berbilion ringgit. Dia guna maklumat salah.

“Bila dia turun takhta perdana menteri nanti, saham dan habuannya pula akan menyusul,” katanya.

Kata beliau, barang makanan semakin mahal hingga tidak mampu dibeli oleh rakyat kerana ringgit menjadi kecil iaitu 1USD bersamaan RM4.76 manakala SGD1 pula RM3.65 dan £1 sudah hampir RM6.

Pelaburan turut menjunam nilainya dengan saham terus meluncur turun namun Menteri Ekonomi, Rafizi Ramli suka bermain data dan formula tetapi tidak faham congak hidup nelayan, penoreh getah dan pesawit Felda.

Menteri Pertanian dan Keterjaminan Makanan, Datuk Seri Mohamad Sabu pula hilang perkiraan industri agro sehingga isu telor turut menjadi cemuhan tempatan dan dunia.

Beliau turut menempelak Datuk Seri Anwar Ibrahim yang gagal menunaikan janji untuk menurunkan harga minyak dengan mengulangi kenyataan perdana menteri itu, “hari ini jadi PM, esok harga minyak turun”.

Dalam hantaran itu juga, Dr. Rais menyindir tindakan Timbalan Perdana Menteri, Datuk Seri Ahmad Zahid Hamidi yang melantik kalangan Ahli Parlimen sebagai pengerusi di syarikat berkaitan kerajaan (GLC).

“Antara perlakuan berpolitik dan main politik kini sudah jelas. Kita sudah salah pilih juragan kapal lagi. Tokoh macam si pulut tapi bila ditanak ia berderai,” katanya menyindir.


1,823,474 terima dos penggalak

Hampir 52.40 juta dos vaksin telah diberikan sejak Program Imunisasi Covid-19 Kebangsaan (PICK) dilancarkan sejak 24 Februari lalu hingga semalam, lapor Kementerian Kesihatan (KKM), hari ini.

Daripada jumlah itu sebanyak 1,823,474 individu, terutama warga emas berusia 60 tahun ke atas dan petugas barisan hadapan telah menerima suntikan dos penggalak.

Seramai 25,049,738 individu atau 76.7 peratus telah melengkapkan suntikan vaksin masing-masing, manakala 78.7 peratus atau 25,706,979 lagi menerima sekurang-kurangnya satu dos daripada vaksin dua dos atau vaksin dos tunggal.

Sehingga semalam juga, seramai 22,442,346 individu dewasa atau 95.9 peratus telah lengkap divaksinasi, manakala 98.0 peratus atau 22,944,240 lagi menerima sekurang-kurangnya satu dos.

KKM juga memaklumkan lebih 5.37 juta remaja berusia 12 hingga 17 tahun menerima suntikan vaksin Covid-19, dengan 2,607,392 atau 82.8 peratus daripadanya telah lengkap divaksinasi, manakala 2,762,739 remaja lagi atau 87.7 peratus menerima sekurang-kurangnya satu dos.


Tok Mat sindir beberapa pendukung MN enak dibuai kuasa bersama PN

Timbalan Presiden UMNO, Datuk Seri Mohamad Hasan seolah-olah menyindir beberapa pendukung Muafakat Nasional (MN) yang mula dibuai kerusi empuk dan selesa memegang tampuk kekuasaan bersama Perikatan Nasional (PN).

Tanpa merujuk siapa pihak berkenaan, namun dipercayai ditujukan kepada beberapa pemimpin PAS, beliau berkata UMNO cuba memperkukuhkan MN dari segenap sudut, tetapi pembentukan PN menyebabkan ianya tidak berseri dan seolah-olah tidak bererti lagi.

“Sebahagian dari pendukung MN tiba-tiba cenderung melihat PN sebagai jalan pintas untuk berkuasa. Mantera perpaduan ummah, laungan penyatuan merentas politik, hilang dan dilupakan.

“Ramai yang mula dibuai kerusi empuk dan berasa enak memegang tampuk kekuasaan. MN secara perlahan-lahan seakan dilepas dan dilupakan.

“Seolah-olah semua masalah dan kepentingan Melayu-Islam itu telah selamat dalam dakapan PN,” katanya dalam kenyataan di Facebook beliau hari ini.

Beliau yang mesra dengan panggilan Tok Mat berkata demikian sebagai mengulas kenyataan Presiden PAS, Tan Sri Abdul Hadi Awang kelmarin.

Antara lain Abdul Hadi berkata hakikat perlu diterima bahawa PN adalah gagasan politik yang lebih besar, perlu berperanan dan berkuasa dalam negara masyarakat majmuk ini.

Ahli Parlimen Marang itu berkata PAS menolak MN yang terbelenggu dengan hanya melibatkan UMNO dan PAS sahaja, selain mengetepikan fahaman yang menafikan adanya masyarakat majmuk yang wajib ditangani oleh gagasan yang lebih besar iaitu PN.

Mengulas lanjut, Mohamad sekali lagi mengingatkan PAS bahawa Bersatu adalah seteru politik yang nyata bagi UMNO, dan PAS tidak boleh memaksa mereka menerima parti komponen PN itu.

Beliau yang juga Timbalan Pengerusi Barisan Nasional (BN) juga berpendapat PAS boleh terus bersama PN manakala UMNO akan kekal dengan BN, namun perbincangan kedua-dua parti boleh diadakan menerusi MN sekiranya timbul kemaslahatan ummah.

“PAS telah memilih PN, dan UMNO menerima keputusan tersebut. Dengan hati terbuka, (dan sedikit terluka). Kerana UMNO sejak awal faham. Ia tidak boleh meletakkan MN sebagai penghalang kerjasama politik antara PAS dan PPBM.

“Dan PAS pula tidak boleh menggunakan MN untuk memaksa UMNO menerima PPBM kerana kami adalah seteru politik yang nyata. Namun, itu tidak bermakna MN itu akan ditinggalkan dan sudah tidak relevan. PAS teruslah dengan PN dan UMNO pula teruslah dengan BN.

“Tetapi jika ada kemaslahatan ummah yang memerlukan UMNO dan PAS bertemu dan berbincang, MN harus menjadi arenanya,” katanya.

Mohamad berkata orang Melayu sebenarnya tidak berpecah dengan teruk, namun kesatuan antara UMNO dan PAS di dalam MN pula bukan bermakna Melayu telah kuat.


ULASAN: KJ, Syed Saddiq dibuli, difitnah tak ada report polis pun

Menteri Kesihatan Khairy Jamaluddin dan Ahli Parlimen Muar Syed Saddiq Syed Abdul Rahman, dua anak muda yang berfikiran lebih terbuka.

Menteri Kesihatan Khairy Jamaluddin, seorang menteri dan pemimpin yang lebih muda dilihat lebih terbuka menerima kritikan atau dibuli oleh pengkritik dan netizen media massa serta media sosial.

Malah, Khairy atau KJ dilihat menjadi mangsa kecaman dan fitnah selain berita palsu yang dimainkan laskar siber UMNO sendiri sejak beliau diangkat menjadi Menteri Sains, Teknologi dan Inovasi dalam Kerajaan Perikatan Nasional (PN).

Lebih teruk lagi beliau menjadi mangsa kecaman dan kutukan dengan pelbagai kata nista ketika beralih memegang jawatan Menteri Kesihatan sekarang ini, malah videonya pernah tular ketika dimarahi seorang jemaah yang pulang daripada mengerjakan umrah.

Lebih teruk dihentam apabila beliau turut bertanding merebut jawatan Presiden UMNO.

Jika individu lain, tentulah berasa malu dan marah apabila diperlakukan sedemikian.

Namun, beliau lebih bersikap dan berfikiran terbuka menerima semua kritikan dan tidak pula membuat laporan polis. Sebaliknya, semua tuduhan dijawabnya dengan tenang dan mesra media.

Demikian juga bekas Menteri Belia dan Sukan, Syed Saddiq Syed Abdul Rahman yang sekarang ini kelihatan tenang menghadapi pelbagai fitnah dilemparkan terhadapnya.

Isu banglo yang pastinya bukan berharga ratusan ribu ringgit dan didakwa dimilikinya, dijawab dengan tenang, kerana sudah memahami selok-belok dan sepak terajang dalam dunia politik, tatkala Pilihan Raya Negeri (PRN) Johor bakal berlangsung.

Berbeza dengan pegawai kanan yang mengelilingi Perdana Menteri (PM) yang cepat melatah membuat laporan polis menuduh pihak tertentu melakukan fitnah dan menyebarkan berita palsu, pemimpin lebih muda kelihatan semakin berfikiran terbuka, bukan jumud dan tertutup, terpengaruh dengan cara lama menyekat kebebasan media.

Jika dilihat sebelum Pilihan Raya Umum Ke-14 (PRU14) iaitu ketika Barisan Nasional (BN) khususnya UMNO memerintah, banyak syarikat media yang diserbu dan disiasat, khususnya apabila melaporkan isu dan skandal berkaitan kewangan atau isu-isu yang tidak digemari kerajaan.

‘Must cover must use’ sudah menjadi arahan sinonim kepada media arus perdana ketika itu dalam acara melibatkan pemimpin tertinggi dan isteri mereka, walaupun berita itu tidak mampu pun menjual surat khabar.

Perhatikan selepas PRU14, berapa banyak pula syarikat media yang disiasat dan diserbu, tidak kiralah sama ada polis atau Suruhanjaya Komunikasi dan Multimedia Malaysia (SKMM) – sifar rasanya.

Sehinggalah kelmarin apabila portal Agenda Daily dikatakan ‘dilawati’ pegawai SKMM, tatkala negara semakin ‘dikawal’ semula oleh juak-juak UMNO. Adakah media akan kembali berdepan dengan cara mengawal media sebelum PRU14? Mungkin, jika dilihat kepada keadaan semasa.

Tok Akhi melihat antara tuduhan di dalam laporan polis itu ialah analisis yang dibuat didakwa memanipulasi kenyataan PM dan bertujuan memalukan atau mencemarkan nama baik PM Datuk Seri Ismail Sabri Yaakob. Jika begitu, biarlah pihak berkuasa yang menyiasat.

Tetapi Tok Akhi ingin membuat teguran dan jangan pula dilihat sebagai hendak memalukan atau menjatuhkan martabat PM. Kita semua sayangkan PM kita.

Isunya – tidak wajarlah seorang PM membuat pengumuman mengenai harga ayam dan harga telur ayam. Bukan taraf PM untuk membuat pengumuman berkaitan harga ayam, lembu, atau kambing.

Harga ayam dan telur itu biarlah menteri, timbalan menteri atau ketua pengarah kementerian berkaitan sahaja yang mengumumkan, bukannya taraf seorang PM untuk berbuat demikian.

Presiden Indonesia, atau Filipina, PM Singapura dan PM Thailand, rasanya tidak pernah membuat kenyataan mengenai harga ayam dan telur, kerana masing-masing lebih sibuk dalam menangani isu lebih besar terutama membawa pelabur asing ke negara mereka, dalam keadaan pandemik Covid-19.

Akhir sekali, pegawai di sekeliling PM perlu memberi nasihat dan menyusun strategi komunikasi dalam era revolusi digital web 4.0, supaya PM Malaysia tidak diperlekeh pada mata dunia kerana membuat pengumuman mengenai harga ayam dan telur, bukan meledakkan kemarahan tanpa usul periksa.

Tok Akhi berkecimpung dalam dunia kewartawanan dan penulisan bukan baharu, sudah hampir 40 tahun. Usia Tok Akhi dengan PM Ismail Sabri sama.

Sekian

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Keganasan senjata api menggila di AS, sembilan lagi maut, 26 cedera

Kejadian tembakan di tiga bandar Amerika Syarikat (AS) membunuh sembilan orang dan mencederakan sekurang-kurangnya 26 yang lain pada malam Sabtu dan pagi Ahad, keganasan terbaharu membabitkan senjata api susulan tiga tembakan besar-besaran yang menggemparkan negara itu sebelum ini.

Di Philadelphia, pergaduhan antara dua lelaki mencetuskan kepada pertempuran tembak-menembak yang menghamburkan peluru ke kawasan bar dan restoran yang sesak, membunuh tiga orang, mencederakan 12, dan mencetuskan panik ketika orang ramai cuba melarikan diri, kata polis.

Polis percaya dua lelaki bergaduh dan mula menembak antara satu sama lain, dan seorang daripada mereka maut akibat tembakan. Seorang pegawai polis memerhatikan penembak lain melepaskan tembakan ke arah orang ramai dan menembak ke arahnya.

Penembak itu menjatuhkan pistolnya, tetapi sempat melarikan diri melalui orang ramai. Mereka yang maut berusia 22, 27 dan 34 tahun manakala umur mereka yang cedera adalah antara 17 hingga 69 tahun.

Begitu juga, tembakan berlaku selepas tengah malam berhampiran sebuah bar di Chattanooga, Tennessee, selepas tengah malam pada Sabtu, membunuh tiga dan mencederakan 14 yang lain, menurut polis.

Dua maut akibat luka tembakan dan satu lagi maut selepas dilanggar kenderaan ketika melarikan diri.

Ketua Polis Chattanooga Celeste Murphy merayu bantuan orang ramai, meminta mana-mana saksi memberi maklumat.

Dalam satu lagi tembakan pada awal pagi Ahad, tiga orang terbunuh dan dua cedera di Saginaw, Michigan, lapor televisyen WEYI, memetik kenyataan polis.

Polis melaporkan mereka ke tempat kejadian di mana dua lelaki disahkan meninggal dunia dan seorang wanita dibawa ke hospital sebelum maut akibat kecederaannya. Dua lelaki lain dirawat kerana luka tembak.

Tidak seperti dua kes lain, yang membabitkan orang ramai yang tidak mempunyai kaitan dengan tembakan, semua lima orang dalam kejadian di Michigan terbabit, kata polis.

Tiada suspek dilaporkan dalam tahanan setakat petang Ahad dalam mana-mana tembakan.

Keganasan itu melanda ketika masyarakat di tiga bandar lain masih bersedih akibat pembunuhan beramai-ramai yang membabitkan 10 individu di sebuah kedai runcit di Buffalo, New York; 21 mangsa di sebuah sekolah rendah di Uvalde, Texas; dan empat orang di sebuah bangunan perubatan di Tulsa, Oklahoma.

Di Uvalde, mereka mengebumikan Alithia Haven Ramirez yang berusia 10 tahun pada Ahad. Dia adalah salah seorang daripada 19 pelajar sekolah yang terbunuh dalam amukan oleh seorang lelaki berusia 18 tahun yang bersenjatakan senapang semi automatik AR-15.

Penyokong keselamatan senjata api mendesak kerajaan AS mengambil langkah lebih tegas untuk membendung keganasan senjata api.

Terdapat sekurang-kurangnya 240 tembakan besar-besaran di Amerika Syarikat setakat tahun ini, menurut Gun Violence Archive, sebuah kumpulan penyelidikan tidak berasaskan keuntungan.

Mereka mentakrifkan tembakan beramai-ramai sebagai satu tembakan di mana sekurang-kurangnya empat orang ditembak, tidak termasuk penembak. – Agensi


Projek tebatan banjir: Kenyataan Anwar tolak fitnah Rafizi terhadap Tuan Ibrahim

Penjelasan Menteri Kewangan ketika membentangkan usul Bajet Mini 2023 di Dewan Rakyat hari ini (Selasa, 20 Disember 2022) berhubung projek tebatan banjir, sekali gus menafikan pembabitan bekas Menteri Air dan Sumber Asli, Datuk Seri Tuan Ibrahim Tuan Man, dalam meluluskan perjanjian dan peruntukan bagi projek berkenaan.

Kenyataan Datuk Seri Anwar Ibrahim itu juga sekali gus menolak fitnah dilemparkan Timbalan Presiden PKR yang kini menjawat jawatan Menteri Ekonomi, Rafizi Ramli, terhadap Tuan Ibrahim, ketika kempen Pilihan Raya Umum Ke-15 (PRU-15) lalu.

Anwar ketika membentangkan usul Bajet Mini 2023 itu mendakwa ada perjanjian berhubung projek tebatan banjir yang diperuntukkan sebanyak RM15 bilion dan diluluskan sebanyak RM13 bilion, tetapi tidak menyatakan sama ada perjanjian itu dibuat sebelum atau selepas Parlimen dibubarkan pada 10 Oktober lalu.

“Daripada RM15 bilion rancangan tebatan banjir yang diluluskan secara rundingan terus, RM13.8 bilion telah diluluskan tapi belum dilaksanakan oleh Kementerian Kewangan.

“Itulah sebab saya batalkan rundingan terus itu kerana dia (projek) tidak mendesak,” katanya tanpa menjelaskan bila projek tebatan banjir itu diluluskan.

Namun, mengikut rekod, kos projek tebatan banjir bagi tempoh lapan tahun mulai 2023 hingga 2030 sebanyak RM15 bilion yang akan dilaksanakan dalam Rancangan Malaysia Ke-12, diumumkan pada April lalu ketika Datuk Seri Ismail Sabri Yaakob, menjadi Perdana Menteri.

“Kaedah pembiayaan projek-projek ini sedang diperincikan oleh Kementerian Kewangan manakala perancangan secara holistik ini merangkumi projek jangka masa pendek atau sederhana dan panjang,” kata Ismail Sabri selepas mempengerusikan mesyuarat Jawatankuasa Tertinggi Pemantauan RMK12 kali pertama bagi 2022 pada 21 April.

Dalam ucapan hari ini juga Anwar mengakui bukan Tuan Ibrahim yang terlibat dalam kelulusan perjanjian projek tebatan banjir itu.

“Dalam kajian awal, Kementerian Kewangan berbincang dengan beberapa syarikat yang berkenaan yang telah diluluskan secara (rundingan) terus… ini bukan semestinya menteri KASA (Tuan Ibrahim)… yang ini terlibat dengan yang lain-lain cuma kementerian terlibat.

“Jadi saya faham Yang Berhormat (Tuan Ibrahim) tersinggung tapi tidak … saya nak sebut ini dari segi proses itu kelulusan dibuat… tetapi saya tidak, tidak kaitkan (Tuan Ibrahim)… saya cuma saya nak sebutkan proses itu ya diluluskan ada rekodnya, ada suratnya yang diluluskan. Tidak semuanya menteri tapi diluluskan.

“Dan saya tahan (tangguh projek tebatan banjir) kerana bila rundingan dalam tempoh minggu dua ini, kita boleh jimatkan hampir satu bilion ringgit,” kata Anwar lagi.

Sebelum ini, Rafizi mendakwa KASA meluluskan projek tebatan banjir itu selepas Parlimen dibubarkan yang sekali gus menyalahi undang-undang.

Rafizi mendakwa dimaklumkan sumber dalam kerajaan yang usaha meluluskan segera projek itu di bawah pentadbiran kerajaan sementara Datuk Seri Ismail Sabri Yaakob, adalah sebagai timbal balas setelah menerima dana untuk digunakan sepanjang PRU-15.

Bagaimanapun, Tuan Ibrahim menegaskan beliau tidak pernah meluluskan sebarang projek di bawah kementerian itu sejak Parlimen dibubarkan, dan menyifatkan perbuatan Rafizi bertujuan untuk memfitnah dan menghancurkan kredibilitinya ketika PRU-15.

Susulan tindakan Rafizi yang terus mencanang fitnah itu, Tuan Ibrahim yang juga Timbalan Presiden PAS menyaman Ahli Parlimen Pandan itu bagi mencari keadilan dan kebenaran demi menghentikan budaya politik fitnah.

“Demi menghentikan budaya politik fitnah, perbuatan Rafizi yang membuat tuduhan jahat, penyelewangan fakta dan penipuan yang jelas bertujuan untuk memfitnah dan menghancurkan kredibiliti saya dan PAS diambang pengundian pada 19 November 2022 perlu diambil tindakan mengikut lunas undang-undang untuk mencari keadilan dan kebenaran.

“Saya berharap mereka yang telah difitnah Rafizi turut akan mengikut jejak saya. Insya-ALLAH, saman tersebut telah diterima oleh mahkamah dan peguam saya akan menyampaikan saman tersebut kepada Rafizi.

“Saya berharap beliau berani berhadapan dengan proses mahkamah mengikut lunas undang-undang dan bukan hanya berkokok melaungkan fitnah di media-media sosial dan pentas ceramah. Saya sahut cabaran Rafizi untuk menyaman beliau. Writ saman dan pernyataan tuntutan itu setebal 73 muka surat dan pihak mahkamah telah menerimanya,” kata Tuan Ibrahim.


Selepas orang kanan Anwar tewas, Azmin ucap tahniah kepada Amirudin

Susulan kemenangan dalam pemilihan PKR yang diumumkan semalam, Datuk Seri Amirudin Shari menerima ucapan tahniah daripada bekas bosnya, Datuk Seri Mohamed Azmin Ali.

Bekas Timbalan Presiden PKR itu berbangga dengan kemenangan Amirudin yang juga Menteri Besar Selangor selepas dipilih sebagai Ketua Cabang Gombak menewaskan orang kanan Datuk Seri Anwar Ibrahim, Farhash Wafa Salvador Rizal Mubarak.

Selain itu, Amirudin juga berjaya mendapat jumlah undi yang mencukupi untuk menjadi Naib Presiden PKR yang baharu.

Amirudin memperoleh 1,858 undi iaitu 351 undi secara fizikal dan 1,507 undi secara dalam talian manakala pencabarnya, Farhash sekadar memperoleh 1,215 undi ( 679 undian secara fizikal dan 536 undian dalam talian).

Azmin yang juga Menteri Kanan Perdagangan Antarabangsa dan Industri itu berkata, beliau berharap agar persefahaman akan terus membawa ke arah kebaikan.

“Tahniah Amirudin kerana terpilih. Semoga persefahaman akan terus membawa kebaikan,” katanya dalam ciapan Twitter.

Pada Ahad, Amirudin mempertahankan kerusi Ketua Cabang Gombak pada Pemilihan PKR 2022 selepas menewaskan pencabar, Farhash.

Keputusan itu menyaksikan Amirudin menang selesa dengan majoriti 643 undi sementara Timbalan Ketua Cabang Gombak milik A Rahim Ahmad Kasdi menewaskan dua pencabar lain.


Majistret letak Bella bawah jagaan Siti Bainun, kata saksi

Seorang pegawai Jabatan Kebajikan Masyarakat memberitahu Mahkamah Sesyen Kuala Lumpur hari ini dia pada mulanya enggan meletakkan mangsa penderaan Bella di bawah jagaan pengasas Rumah Bonda Siti Bainun Ahd Razali.

Mohamad Imran Mohamed Zanyuin, 35, yang memberi keterangan dalam perbicaraan terhadap pengasas rumah kebajikan itu berkata, dia menolak kerana tidak mengenali Siti Bainun ketika pertama kali bertemu pada 14 Julai 2020.

Katanya, dia berada di mahkamah bersama Bella, yang menghidap sindrom down, untuk meminta hak penjagaan sementara kanak-kanak itu supaya dia boleh terus tinggal di salah sebuah rumah Jabatan Kebajikan Masyarakat di Seremban.

“Mahkamah memberikan kami hak penjagaan sementara untuk Bella tinggal di Taman Sinar Harapan Tengku Ampuan Najihah dari 14 Julai hingga 20 September tahun itu.

“Saya kemudian membawa Bella ke Pejabat Kebajikan Masyarakat di mahkamah, di mana kami bertemu dengan Siti Bainun dan seorang lagi pegawai Jabatan Kebajikan Masyarakat bernama Siti Sarah. Ini kali pertama kami semua bertemu.

“Siti Bainun ‘bermain’ dengan Bella, dan Bella memeluknya,” katanya.

Imran berkata Siti Sarah kemudiannya memberitahu niat Siti Bainun.

“Saya tidak bersetuju kerana tidak tahu siapa Siti Bainun. Siti Sarah cuba bercakap dengan saya, dengan memberitahu saya bahawa Siti Bainun menjaga dua lagi kanak-kanak sindrom down.

“Bagaimanapun, saya enggan mengalah,” katanya sambil menambah majistret bagaimanapun akhirnya meletakkan Bella di bawah jagaan Siti Bainun.

Beliau memberitahu hakim Mahkamah Sesyen Isralizam Sanusi bahawa beliau kemudiannya bertemu majistret untuk membantah perintah itu.

“Majistret berkata dia hanya mahu meletakkan Bella di bawah jagaan Siti Bainun, dan melihat bagaimana keadaannya. Saya tiada pilihan sebaik sahaja majistret mengeluarkan perintah itu,” katanya.

Mohamad Imran juga memberitahu bahawa Bella berada di dalam keadaan takut dan tubuh badannya kurus semasa berjumpa buat kali pertama di Hospital Kuala Lumpur (HKL), tahun lepas.

Menurutnya semasa beliau melawat remaja itu pada 4 Julai 2021, Bella bukan sahaja dilihat tidak gembira malah berjalan dalam keadaan tunduk tanpa melihat sesiapa selain kedua-dua tangannya turut berbalut.

“Saya berjumpa Bella yang dirawat di wad Covid hospital itu dan saya melihat mukanya berparut. Bella juga dilihat tidak senyum serta ketakutan,” katanya semasa pemeriksaan utama oleh Timbalan Pendakwa Raya Fazeedah Faik pada perbicaraan kes Pengasas Rumah Bonda Siti Bainun Ahd Razali.

Menceritakan lebih lanjut, saksi pendakwaan ke-12 itu berkata pada 24 Jun 2021, beliau menerima WhatsApp daripada Siti Bainun yang memaklumkan Bella jatuh dan terkena air panas.

“Siti Bainun hantar WhatsApp pada 3.03 petang dan dia ada menghantar beberapa gambar kecederaan pada tangan dan kepala Bella. Siti Bainun kata dia telah pergi ke hospital dan membeli ubat spray kuning.

“Dalam WhatsApp itu juga, Siti Bainun turut nyatakan Bella positif Covid-19 tetapi dia tidak membawa Bella untuk buat ujian swab kerana takut dengan keadaan fizikal Bella,” kata saksi itu.

Siti Bainun, 30, menghadapi dua pertuduhan iaitu mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam bersambung.


Najib sentap dikritik berpakaian Hindu semasa melawat sambutan Thaipusam

Selepas dikritik tokoh agama susulan lawatannya ke sambutan Thaipusam di Batu Caves pada Selasa baru-baru ini, Datuk Seri Najib Razak mempertahankan tindakannya tersebut.

Bekas Perdana Menteri itu yang berpakaian tradisional masyarakat Hindu semasa lawatan ke Batu Caves mempersoal dakwaan pihak tertentu yang mempertikaikan kunjungannya tersebut.

Najib berkata mengapa pemimpin lain boleh melakukan kunjungan dan perkara sama tetapi tidak bagi beliau.

“Saya difahamkan bahawa sedang ada usaha dari pihak sebelah sana untuk kecam saya dengan propaganda sentimen agama berhubung pakaian saya semasa kunjungan ke sambutan Thaipusam di Batu Caves dua hari lalu.

“Tetapi saya tak faham kenapa orang lain boleh, tetapi Najib tak boleh pula,” katanya dalam satu hantaran di Facebook.

Dalam hantaran itu, Ahli Parlimen Pekan itu turut memuat naik imej beberapa pemimpin lain termasuk Presiden Pas, Tan Sri Abdul Hadi Awang dan Pengerusi Pakatan Harapan (PH), Datuk Seri Anwar Ibrahim yang menggayakan pakaian dipercayai sempena sambutan Thaipusam.

Semalam, media melaporkan, anggota Jawatankuasa Fatwa Perlis mengingatkan orang ramai mengenai perlunya seseorang Muslim mengehadkan dirinya dalam pembabitan sambutan agama lain.

Menurut Kamilin Jamilin, seseorang Muslim tidak seharusnya menyambut perayaan agama bukan Islam atau melakukan sebarang upacara yang kelihatan seperti meraikan hari simbolik agama lain.

Kata Kamilin, Islam melarang seseorang Muslim berkunjung ke rumah ibadat agama lain pada hari perayaan mereka walaupun atas alasan untuk perpaduan.

“Begitu juga tidak seharusnya seorang Muslim menggayakan diri atau berkelakuan dengan sesuatu yang menyerupai agama lain dalam hal yang menjadi syiar atau pengkhususan atau tradisi keagamaan mereka,” katanya.


Duduk rumah, jangan berhimpun, berdoa henti wabak: Sultan Selangor

Sultan Selangor Sultan Sharafuddin Idris Shah Alhaj menasihati rakyat supaya berwaspada dan sederhana dalam menyambut Aidilfitri nanti, susulan peningkatan penularan wabak Covid-19, khususnya di negeri itu.

Dalam kenyataan malam tadi, baginda turut menzahirkan rasa bimbang dengan jumlah jangkitan baharu dan kematian akibat Covid-19 di Selangor yang semakin meningkat.

“Susulan meningkatnya jumlah kes-kes baharu jangkitan wabak Covid-19 yang sangat berbahaya, beta menyeru rakyat jelata agar menyambut Hari Raya kali ini dalam suasana yang sederhana dan waspada memandangkan Negeri Selangor masih lagi berada di dalam Perintah Kawalan Pergerakan (PKP),” titah baginda.

Sultan Selangor juga berharap rakyat tidak mengambil mudah dengan bahaya wabak ini dan terus peka dengan situasi terkini di lokasi masing-masing.

“Beta juga mahu setiap individu yang perlu keluar ke tempat awam untuk mematuhi prosedur operasi standard (SOP) yang ditetapkan khususnya memastikan penjarakan fizikal dan pemakaian pelitup muka pada setiap masa.

“Beta amat bimbang dengan angka kes-kes jangkitan baharu dan kematian di Negeri Selangor yang semakin meningkat setiap hari,” titah baginda.

Baginda juga berharap rakyat bersama-sama membantu pihak berkuasa untuk menghentikan penularan wabak ini sepenuhnya.

Pada masa sama baginda, Tengku Permaisuri Selangor Tengku Permaisuri Norashikin serta Raja Muda Selangor Tengku Amir Shah berkenan mengucapkan Selamat Hari Raya Aidilfitri 1442 Hijrah kepada seluruh umat Islam khususnya di Negeri Selangor dan di Malaysia am-nya.

“Duduk di rumah, jangan berhimpun, berdoa hentikan wabak,” titah baginda.


Kalau BN kalah sama juga, ramai akan masuk Bersatu: Hamzah

Setiausaha Agung Bersatu Datuk Seri Hamzah Zainudin membuat andaian sama berhubung dakwaan ramai ahli dan pemimpin parti itu akan menyertai UMNO jika kalah Pilihan Raya Umum Ke-15 (PRU-15) akan datang.

Menurutnya amalan melompat daripada satu parti ke parti lain membabitkan ahli mahupun pemimpin mana-mana parti politik adalah perkara biasa sejak lama dahulu.

Beliau menjelaskan perbuatan itu adalah perkara sama yang dilakukan oleh semua pihak, bukan satu parti sahaja.

“Kalau BN tidak berjaya dalam PRU-15 ramai ahli UMNO akan lompat masuk ke kita (Bersatu),” katanya ringkas ketika menjawab dakwaan Ahli Majlis Tertinggi UMNO dilantik, Isham Jalil kononnya ramai ahli dan pimpinan Bersatu akan menyertai UMNO atau PAS selepas PRU-15.

“Jadi sama sahaja… akan ada ahli dan pemimpin akan melompat untuk sertai UMNO atau Bersatu,” tambahnya menurut Sinar.

Hamzah sebelum itu hadir pada majlis pelancaran Program Keluarga Aspirasi Kepulihan Peringkat Kebangsaan 2022 di sini pada Rabu.

Majlis dirasmikan Pemangku Raja Pahang, Tengku Mahkota Tengku Hassanal Ibrahim Alam Shah Ibni Al-Sultan Abdullah Riayatuddin Al-Mustafa Billah Shah dan turut dihadiri Menteri Besar Pahang, Datuk Seri Wan Rosdy Wan Ismail.

Pada 16 Oktober lalu, Isham dilaporkan berkata, kegagalan Bersatu untuk menang besar pada PRU-15 akan datang boleh menjadi pengakhiran kepada parti itu, dengan ahlinya kembali semula kepada UMNO atau menyertai PAS.

15 Oktober lalu media melaporkan 338 ahli UMNO Bachok menyertai Bersatu dan akan membantu kemenangan parti itu pada PRU-15.

Mereka menghantar borang permohonan keahlian diketuai Ketua Cawangan UMNO Senok Tok Pakeh, Che Ramli Haron ketika Program Selamat Tinggal UMNO di Pantai Senok.

Ahli Majlis Pimpinan Tertinggi Bersatu, Mohd Zulkifli Zakaria berkata, Bersatu menganggarkan lebih 5,000 lagi ahli UMNO menyertai parti berkenaan.

Bagaimanapun, bagi ahli Parlimen atau Dewan Undangan Negeri yang menang kerusi masing-masing mungkin menghadapi masalah untuk melompat parti kerana undang-undang antilompat bakal dikuatkuasakan.

Rang Undang-Undang (RUU) Perlembagaan (Pindaan) (No 3) 2022 berkaitan larangan Ahli Parlimen lompat parti diwartakan pada 6 September lalu setelah Yang di-Pertuan Agong memberi perkenan, namun tarikh penguatkuasaannya belum ditetapkan lagi.


Selepas sayap UMNO gesa PRU, PM kata puas hati pembahas beri cadangan baik

Perdana Menteri Datuk Seri Ismail Sabri Yaakob hari ini berpuas hati dengan perjalanan Perhimpunan Agung Wanita, Pemuda dan Puteri yang disifatkannya berjalan lancar, ia walaupun dua sayap UMNO, Puteri dan Pemuda senada mencadangkan agar Pilihan Raya Umum Ke-15 (PRU-15) disegerakan.

Naib Presiden UMNO itu yang sempat meluangkan masa di sebalik jadual padat dengan meninjau perjalanan mesyuarat ketiga-tiga sayap itu, berkata pembahas telah mengemukakan pelbagai cadangan yang baik demi masa depan parti, menurut laporan Bernama.

“Saya sempat meninjau persidangan Wanita, Pemuda dan Puteri dan Alhamdulillah, saya lihat perjalanan mesyuarat berjalan dengan lancar.

“Saya dapat mendengar pembahas daripada tiga sayap dan juga tulang belakang (UMNO) iaitu Wanita dan pembahas dapat membahaskan dengan baik dan memberikan cadangan yang baik demi masa depan parti,” katanya semasa ditemui media di PWTC pagi ini.

Beliau berkata demikian ketika ditemui selepas meninjau perjalanan Perhimpunan Agung Wanita, Pemuda dan Puteri yang berlangsung sepenuhnya secara bersemuka mengikut prosedur operasi standard (SOP) yang ditetapkan, di sini hari ini.

Terdahulu, Ismail Sabri tiba pada pukul 10.56 pagi menerima tepukan gemuruh para perwakilan daripada ketiga-tiga sayap UMNO semasa melakukan tinjauan, malah terdapat juga perwakilan yang sedia menantinya untuk berswafoto.

Semalam, perhimpunan agung sayap itu dirasmikan Timbalan Presiden UMNO Datuk Seri Mohamad Hasan.

Untuk rekod, awal pagi ini Ketua Puteri, Datuk Zahida Zarik Khan dan Ketua Pemuda, Datuk Asyraf Wajdi Dusuki semasa ucapan dasar dilihat senada apabila menyuarakan cadangan agar PRU-15 disegerakan atas alasan pembangkang kini sedang lemah dan mereka perlu mengambil kesempatan tersebut sebaiknya.


Pesara wanita 74 tahun rugi RM52,300 terpedaya ‘love scam’

Seorang pesara wanita berusia 74 tahun kerugian RM52,300 apabila terpedaya dengan sendiket ‘love scam’ selepas berkenalan dengan seorang lelaki menerusi laman sosial pada Disember lalu.

Wanita itu dikatakan telah dihubungi suspek melalui Facebook dengan nama Nelson Michael Jr yang mendakwa dirinya berasal dari Amerika Syarikat (AS) namun bekerja di Miri, Sarawak dalam bidang cari gali minyak, lapor Bernama memetik kenyataan Ketua Jabatan Siasatan Jenayah Komersial Pahang, Superintendan Mohd Wazir Mohd Yusof.

Beliau berkata sepanjang perkenalaan, mangsa tidak pernah menemui suspek dan hanya berhubung dengan lelaki tersebut menerusi panggilan telefon dan aplikasi WhatsApp.

“Suspek telah meminjam wang dari wanita itu dengan pelbagai alasan sebanyak tujuh kali dengan jumlah keseluruhan RM52,300 malah berjanji dengan mangsa mahu mengahwininya apabila memberi pinjam wang tersebut,” katanya dalam kenyataan hari ini.

Bagaimanapun, suspek tidak dapat dihubungi mangsa sejak 31 Januari lalu, iaitu selepas melakukan transaksi terakhir, malah lelaki itu turut menyekat nombor telefon wanita berkenaan, katanya.

Menurutnya, mangsa yang menyedari dirinya tertipu telah membuat laporan polis di Ibu Pejabat Polis Daerah Kuantan semalam.

Siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh dikenakan denda, jika sabit kesalahan.


Rogol: ADUN Tronoh bersalah

Mahkamah Tinggi Ipoh hari ini mendapati Ahli Dewan Undangan Negeri (ADUN) Tronoh, Paul Yong bersalah merogol bekas pembantu rumahnya warga Indonesia tiga tahun lalu.

Hakim Datuk Abdul Wahab Mohamed berkata pasukan pembelaan gagal menimbulkan keraguan munasabah terhadap kes pendakwaan.

Pasukan pembelaan Yong meminta mahkamah berehat selama 10 minit bagi membuat persediaan untuk permohonan meringankan hukuman yang dijatuhkan.

Yong yang juga bekas Exco negeri berdepan hukuman penjara maksimum 20 tahun dan kemungkinan sebatan di bawah Seksyen 376 (1) Kanun Keseksaan atas kesalahan itu.

Yong, 51, mengaku tidak bersalah pada 23 Ogos 2019, atas pertuduhan merogol pembantu rumah warga Indonesia berusia 25 tahun di rumahnya di Taman Meru Desa pada 7 Julai 2019, antara 8.15 malam dan 9.15 malam.

Bekas ADUN DAP itu sepatutnya mengetahui keputusan berhubung perbicaraan kes rogolnya pada 28 Jun lalu tetapi ditangguhkan ke hari ini selepas berlaku kematian ibu tertuduh.

Yong sebelum ini mengumumkan keputusannya keluar DAP dan kini menyertai sebuah parti baharu, Parti Bangsa Malaysia (PBM).

Pada 31 Mac lalu, pasukan pembelaan diketuai Rajpal bersama Salim Bashir menutup kesnya selepas memanggil tiga saksi iaitu Yong, 52, dan isteri, Too Choon Looi, 46, serta bapa saudara mangsa, Muhammad Rusdi, 51.

Prosiding tersebut berlangsung selama dua hari pada 16 dan 31 Mac lalu.

Sebelum ini pada 7 Disember tahun lalu, Mahkamah Tinggi memerintahkan bekas Exco kerajaan negeri itu membela diri terhadap tuduhan merogol pembantu rumah warga Indonesia pada Julai 2019.


Tengku Zafrul selar penghasut rakyat isu pengeluaran simpanan KWSP

Menteri Kewangan Tengku Datuk Seri Zafrul Tengku Abdul Aziz menyelar pihak tertentu yang sibuk menghasut rakyat berkaitan pengeluaran simpanan Kumpulan Wang Simpanan Pekerja (KWSP).

Beliau tidak menyebut penghasut terbabit, namun Agenda Daily percaya ianya ditujukan kepada pemimpin UMNO, terutama Ketua Pergerakan Pemudanya, Asyraf Wajdi Dusuki, dan Ahli Parlimen Pekan, Datuk Seri Najib Razak, yang memperjuangkan pengeluaran one-off RM10,000 menerusi skim i-Citra, kononnya atas kehendak rakyat.

Asyraf Wajdi sebelum ini lantang bersuara mendesak kerajaan membenarkan pengeluaran one-off itu, malah ada kenyataannya yang turut menyindir bantuan dan kemudahan pinjaman diperkenalkan Perdana Menteri Datuk Seri Ismail Sabri Yaakob yang juga Naib Presiden UMNO. Berita berkaitan

Walaupun, kerajaan dan KWSP beberapa kali menjelaskan berhubung isu pengeluaran one-off i-Citra itu sambil disokong kesatuan sekerja, namun Pemuda UMNO, khususnya Asyraf Wajdi dengan bantuan Najib serta Presiden UMNO, Datuk Seri Ahmad Zahid Hamidi, berkeras mendesak ianya diluluskan.

Malah, dalam satu status di Facebook beliau pada 27 Disember lalu ketika mengulas kenyataan Perdana Menteri berhubung i-Citra, Najib mengingatkan kerajaan tidak mendengar nasihat Menteri Kewangan yang disifatkannya sebagai ketinggalan zaman Perikatan Nasional (PN).

Kata Najib: “Usahlah dengar nasihat Menteri Kewangan ketinggalan zaman PN. Dengarlah rintihan rakyat. Last sekali pengeluaran khas. Lepas itu, fokus untuk bina balik simpanan pendeposit baki rendah dalam KWSP. Banyak caranya.”

Untuk rekod, pengeluaran simpanan i-Citra diperkenalkan Kerajaan PN di bawah Perdana Menteri ketika itu, Tan Sri Muhyiddin Yassin.

Mengulas lanjut, isu itu Tengku Zafrul dalam tulisannya di akhbar Berita Harian mengulangi kenyataan bahawa idea pengeluaran simpanan KWSP pertama kali dicetuskan oleh kerajaan berdasarkan pertimbangan dan perkiraan yang rapi.

Malah, Menteri Kewangan itu menyindir pihak terbabit yang menghasut rakyat tidak terlibat pun dalam membuat perkiraan dan keputusan pengeluaran i-Citra, sebaliknya mengeksploitasinya untuk dijadikan modal menyerang kerajaan dan KWSP.

“Hari ini, terdapat beberapa pihak yang lantang melobi untuk dibenarkan sekali lagi pengeluaran simpanan KWSP. Perlu saya ulangi, idea ini pertama sekali dicetuskan oleh kerajaan berdasarkan pertimbangan dan perkiraan yang rapi.

“Suara yang hari ini sibuk menghasut rakyat tidak terbabit sama sekali dalam perhitungan dan keputusan berkenaan. Mereka mengambil kesempatan mengeksploitasikan perkara ini sebagai modal untuk menyelar pihak KWSP dan kerajaan,” kata Tengku Zafrul.

Beliau juga seolah-olah mengingatkan Najib bahawa dalam kejadian banjir besar yang berlaku di Kelantan dan Pahang pada 2014 ketika Ahli PArlimen itu menjadi Perdana Menteri, tiada satu sen pun pengeluaran KWSP dibenarkan pada masa itu.

“Pada 2014 misalnya, beberapa negeri terutama Kelantan dan Pahang teruk dilanda banjir dengan jumlah isi rumah yang terkesan mencecah 300,000 dan ramai yang kehilangan harta termasuk rumah dan kenderaan.

“Namun, kerajaan pada tahun tidak membenarkan pengeluaran KWSP walau satu sen pun kepada mangsa banjir yang hilang segalanya, sebaliknya guna kaedah lain bagi membantu mangsa. Kini, pendekatan yang sama diambil kerajaan bagi membantu rakyat menghadapi bencana banjir,” katanya.

Tengku Zafrul berkata dalam keadaan ekonomi yang semakin pulih, kerajaan tetap membantu rakyat melalui strategi yang pelbagai dan berbeza, seperti Bantuan Prihatin Rakyat (BPR); Bantuan Khas Covid-19 (BKC); Bantuan Kehilangan Pendapatan (BKP); dan Bantuan Wang Ihsan (BWI).

“Namun, dalam hal KWSP ini, kita tidak boleh terus populis dengan sekali lagi mencari jalan mudah membenarkan pengeluaran tambahan lebih-lebih lagi bila kerajaan sudah menyediakan satu pakej bantuan banjir yang paling tinggi dalam sejarah.

“Fikirkanlah kesan jangka panjang terutama kepada anak dan cucu kita yang bakal mewarisi beban menampung kehidupan warga tua negara yang tidak mampu menanggung persaraan mereka sendiri,” katanya.

Kenyataan penuh di ruang Rencana


Keputusan jual Istana Raja Muda akan dikaji semula: MB Perak

Keputusan kontroversi kerajaan Perak untuk menjual Istana Raja Muda di Jalan Syed Abu Bakar, Ipoh akan dikaji semula, kata Menteri Besarnya Datuk Saarani Mohamad.

Saarani berkata keputusan untuk menjual tapak bersejarah itu secara tender terbuka bagi laluan pembangunan projek komersial dan bangunan bercampur akan dipertimbangkan semula dan akan dibincangkan dalam mesyuarat EXCO kerajaan negeri pada Rabu ini.

“Saya akan bawa balik perkara ini dalam mesyuarat EXCO pada Rabu untuk kita lihat kembali walaupun saya rasa itu adalah keputusan EXCO yang dibuat tahun lalu.

“Tetapi kita akan tengok semula selepas ada beberapa bantahan serta pandangan termasuk melalui laporan akhbar yang memaklumkan ada beberapa lagi kawasan bersejarah yang perlu dipelihara.

“Saya sudah maklumkan kepada Datuk Nolee (Datuk Nolee Ashilin Mohamed Radzi- EXCO Perumahan, Kerajaan Tempatan dan Pelancongan negeri) dan akan bincang semula perkara ini dalam mesyuarat nanti,” katanya.

Beliau ditemui semasa meninjau lokasi insiden kegagalan cerun di Seksyen 43.9 Laluan Persekutuan Jalan Simpang Pulai-Cameron Highlands.

Hadir sama, EXCO Infrastruktur, Tenaga, Air dan Pengangkutan Awam Perak, Datuk Mohd Zolkafly Harun.

Terdahulu, sebuah akhbar melaporkan Istana Raja Muda di Jalan Syed Abu Bakar yang dibuka untuk jualan secara tender terbuka mengejutkan pelbagai pihak kerana ia dianggap sebagai warisan sejarah Kesultanan Perak dan wajar dikekalkan dan dipulihara.

Istana itu bersama kawasan seluas kira-kira dua hektar ditender untuk pembangunan projek komersial dan bangunan bercampur.


Britain pendekkan tempoh kuarantin kepada tujuh hari

Kerajaan Britain memendekkan tempoh kuarantin Covid-19 kepada tujuh hari berbanding 10 hari sebelum ini, mulai hari ini, bagi penduduk England yang negatif dalam ujian saringan dua hari berturut-turut.

Ketika varian Omicron merebak dengan pantas di Britain dan merekodkan kes baharu sepanjang minggu lalu, banyak industri bergelut dengan kekurangan kakitangan, termasuk hospital yang telah memberi amaran mengenai risiko terhadap keselamatan pesakit.

Agensi Keselamatan Kesihatan United Kingdom (UKHSA) berkata analisisnya mencadangkan tempoh kuarantin tujuh hari dalam ujian negatif mempunyai kesan perlindungan yang hampir sama seperti tempoh pengasingan 10 hari tanpa ujian.

“Kami mahu mengurangkan gangguan Covid-19 terhadap kehidupan seharian orang ramai,” kata Setiausaha Kesihatan Sajid Javid dalam satu kenyataan.

Ujian saringan pantas, yang disediakan secara percuma oleh Perkhidmatan Kesihatan Kebangsaan (NHS) Britain, boleh dilakukan sendiri oleh orang ramai di rumah dan memberikan keputusan dalam masa 15 hingga 30 minit.

Mereka yang menerima keputusan negatif pada hari keenam dan ketujuh tempoh kuarantin diri, dengan ujian diambil dalam sela masa 24 jam, tidak lagi perlu menjalani kuarantin selama 10 hari, kata kerajaan.

UKHSA menasihatkan mereka yang selesai menjalani kuarantin selepas tujuh hari mengehadkan hubungan dengan orang lain di ruang yang sesak atau kurang udara, bekerja dari rumah dan meminimumkan hubungan dengan mereka yang paling terdedah kepada Covid-19.

“Pendekatan baharu itu mencerminkan bukti terkini tentang berapa lama virus itu menular, dan menyokong perkhidmatan awam serta rantaian bekalan yang penting sepanjang musim sejuk, sambil masih mengehadkan penyebaran virus itu,” kata UKHSA.

Setakat ini, data kerajaan UK menunjukkan 14 pesakit varian Omicron meninggal dunia, manakala 129 lagi masih dirawat di hospital.

Perdana Menteri Britain, Boris Johnson pada Selasa berkata beliau tidak akan memperkenalkan sekatan baharu Covid-19 sebelum Krismas, tetapi keadaan masih sangat sukar dan kerajaan mungkin perlu bertindak selepas itu.

Keputusan selanjutnya akan bergantung pada data yang diterima, katanya.

“Seperti kata perdana menteri, keputusan itu dipertimbangkan dengan baik. Seluruh kerajaan meneliti semua data setiap hari dan kami menyimpannya dengan teliti,” kata Javid.

“Jika sekatan baharu diperlukan, sekiranya data menunjukkan bahawa ia diperlukan, sudah tentu kami tidak akan teragak-agak untuk bertindak.”

UKHSA dijangka menerbitkan lebih banyak data mengenai Omicron sebelum Krismas. – Agensi


Gangguan elektrik: Sejuta pengguna diberi rebat

Tenaga Nasional Bhd (TNB) bersetuju memberikan rebat kepada sejuta penggunanya yang terjejas berikutan gangguan bekalan elektrik pada 27 Julai lalu.

Menteri Tenaga dan Sumber Asli Datuk Seri Takiyuddin Hassan berkata pengguna terbabit melibatkan pemilik akaun domestik, industri serta komersial.

“Saya akan buat pembentangan secara terperinci berkenaan perkara ini pada sidang Dewan Rakyat pada 4 Ogos depan.

“Kejadian tersebut berlaku pada jam 12.39 tengah hari dan berjaya diselesaikan sepenuhnya dalam masa dua jam 21 minit,” katanya menurut Utusan.

Beliau Berkata demikian selepas majlis perasmian Mesyuarat Agung Tahunan PAS Kawasan Kota Bharu, semalam.

Ahli Parlimen Kota Bharu itu memberitahu, kecekapan TNB yang berjaya memulihkan gangguan tersebut tanpa mengambil masa lama wajar diberi pujian.

Katanya, gangguan itu dipercayai berpunca daripada percikan arka di pencawang utama di Yong Peng Utara akibat pergesekan tembaga yang menyebabkan berlaku pelantikan.

“Kejadian itu mengakibatkan putus talian yang menyalurkan sumber tenaga dari Johor ke kawasan utara dan tengah Semenanjung.

“Akibat kejadian itu, pihak TNB terpaksa mencatu tenaga di kawasan terlibat. Bagaimanapun, ia tidak melibatkan kawasan tidak kritikal yang melibatkan premis seperti parlimen, hospital, balai polis dan sebagainya,” katanya.


Saksi kes Syed Saddiq beritahu mahkamah takut didakwa SPRM

Seorang saksi perbicaraan kes bekas Menteri Belia dan Sukan Syed Saddiq Syed Abdul Rahman memberitahu mahkamah dia bersetuju memberi keterangan dan menjadi saksi pendakwaan kerana takut akan turut didakwa oleh Suruhanjaya Pencegahan Rasuah Malaysia (SPRM).

Abdul Hannaan Khairy, editor syarikat media Serious Kool Media berkata dia memutuskan memberi keterangan terhadap Syed Saddiq yang merupakan bekas majikannya setelah ditanya mengenai kes-kes lain semasa disoal oleh pegawai SPRM dan bimbang dia juga akan didakwa

Menurut Syed Saddiq telah memintanya untuk mengemas kini sebut harga dan resit yang dibuat sehingga RM250,000 untuk bekalan baju raya, songkok, songket serta aksesori dan hadiah untuk sayap pemuda Parti Pribumi Bersatu Malaysia (Bersatu), yang juga dikenali sebagai Armada, pada 2020.

Tetapi peguam Syed Saddiq, Gobind Singh Deo berusaha untuk menyangkal dakwaan itu, menurut MalayMail. Semasa pemeriksaan balas, Gobind mendorong Hannaan menceritakan bagaimana pegawai SPRM telah menyoal siasatnya ketika mengambil keterangannya.

Gobind: Anda takut ketika berada di Ibu Pejabat SPRM kerana mereka cuba mengaitkan anda dalam kes lain betul?

Hannaan: Saya tidak pasti.

Gobind: Fikir semula, mereka bertanya kepada anda tentang kes-kes lain betul? Dan anda takut dituduh dalam kes-kes itu bukan?

Hannaan: Ya.

Gobind: Jadi anda sanggup memberi keterangan dan berbohong kerana takut dituduh SPRM dalam kes lain? Ini mahkamah, jangan takut, anda boleh mengatakannya.

Daripada membalas segera, Hannaan tiba-tiba meminta izin untuk berehat di tandas.

“Boleh saya pergi ke tandas?” tanya saksi pendakwaan ke-10.

Tetapi hakim menyuruhnya menjawab soalan itu dahulu, yang dengan ringkas Hannaan berkata: “Ya”.

Selepas ke tandas, Hannaan menceritakan bahawa SPRM telah merampas Volkswagen Pulsar yang dibelinya pada awal 2020 dan menyimpannya bersama mereka selama setahun dan dia telah ditanya soalan mengenai pemilikan kereta itu.

Gobind kemudian bertanya kepada Hannaan jika dia bimbang tindakan boleh diambil terhadapnya kerana memiliki kereta itu, dan saksi menjawab “Ya”.

Hannaan menambah bahawa dia kemudiannya mendapatkan semula kereta itu dan tiada tindakan undang-undang telah diambil terhadapnya setakat ini.

Gobind kemudian menukar baris soalan dan bertanyakan perasaan Hannaan selepas mendengar isterinya Siti Nurul Hidayah mendakwa dia telah didera dan diancam oleh beberapa pegawai SPRM, yang kemudiannya dinafikan oleh badan pencegah rasuah itu.

Siti Nurul merupakan pembantu Syed Saddiq ketika kejadian.

Hannaan berkata dia sedih dan kecewa.

Gobind: Melihat semua perkara ini berlaku kepada anda dan isteri anda, adakah anda berasa ditekan oleh pegawai SPRM untuk memberi jawapan yang mereka cari?

Hannaan: Ya

Gobind: Jadi berdasarkan semua keterangan anda, adakah anda bersetuju bahawa anda berada dalam ketakutan yang berterusan sehingga hari ini apabila anda perlu memberikan kenyataan di mahkamah?

Hannaan: Ya.

Gobind: Dan adakah anda juga takut dengan pegawai SPRM yang mengiringi anda?

Hannaan: Yang Ariff, bolehkah saya tidak menjawab soalan ini?

Gobind: Tetapi kenyataan anda di sini menunjukkan bahawa anda berada di bawah banyak tekanan oleh SPRM betul?

Hannaan: Sebahagian daripadanya, ya.

Sebelum ini, Syed Saddiq mengekalkan pengakuan tidak bersalah terhadap pertuduhan pecah amanah, pengubahan wang haram dan menyalahgunakan wang sumbangan untuk kempen Pilihan Raya Umum Ke-14 (PRU-14).

Syed Saddiq didakwa sebagai ketua Armada Bersatu, yang telah diamanahkan penguasaan ke atas dana Armada, telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.

Dia dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020, mengikut Seksyen 405 Kanun Keseksaan yang boleh dihukum di bawah Seksyen 406 kanun sama, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.

Syed Saddiq juga menghadapi tuduhan menyalahgunakan harta iaitu, wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.

Kesalahan itu didakwa dilakukan di Maybank Islamic Berhad, Jalan Pandan 3/6A, Taman Pandan Jaya di antara 8 April sehingga 21 April 2018, mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan.

Beliau juga didakwa atas dua pertuduhan iaitu melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.

Syed Saddiq didakwa melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 Jun dan 19 Jun 2018.

Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.


Prasarana pantau laporan kata ada elemen rasuah dalam tiga projek

Syarikat pengoperasian pengangkutan awam, Prasarana Malaysia Berhad (Prasarana) memandang serius laporan media yang memetik sumber mendakwa terdapat elemen rasuah dalam projek pembinaan infrastruktur pengangkutan awam di negara ini.

Prasarana dalam kenyataan di sini hari ini (30 Mei) memaklumkan projek terbabit membabitkan Transit Aliran Massa (MRT) dan Transit Aliran Ringan (LRT).

“Prasarana tidak berkompromi dengan apa jua bentuk gejala rasuah dalam semua urusannya.

“Pihak kami akan mengikuti rapat perkembangan kes dan berhubungan dengan pihak Suruhanjaya Pencegahan Rasuah Malaysia (SPRM) untuk mendapatkan gambaran yang tepat sebelum mengambil langkah susulan,” menurut kenyataan itu.

Sementara itu, Utusan yang memetik sumber memberitahu bahawa beberapa individu kenamaan dan syarikat berkepentingan kini berada dalam radar Suruhanjaya Pencegahan rasuah Malaysia (SPRM), susulan dakwaan menerima rasuah bagi menjayakan projek-projek awam.

Ia selepas pihak berkuasa Perancis menerima dakwaan serius membabitkan tiga syarikat kejuruteraan yang menjalankan projek Klang Valley Mass Rapid Transport (KVMRT) melakukan penipuan dan rasuah.

Satu sumber dilaporkan berkata SPRM kini meneliti secara menyeluruh meliputi tiga skop iaitu projek Transit Aliran Ringan LRT di sebuah lokasi, MRT dan LRT3.

Ketiga-tiga projek mega itu membabitkan nilai RM30 bilion dalam tempoh sejak 2011 sehingga kini.

Menurut sumber itu, projek berkenaan didakwa dilaksanakan oleh syarikat di Malaysia yang dikaitkan dengan sebuah konglomerat Perancis yang terkenal dengan kes penipuan kerana memalsukan ujian keselamatan dan kualiti yang dijalankannya.

Katanya, salah satu daripadanya dikatakan adalah syarikat senarai awam Perancis yang memulakan projek infrastruktur mega di beberapa negara termasuk lebuh raya, lapangan terbang dan perumahan.

Bagaimanapun, syarikat itu kemudiannya didakwa menjalin kerjasama dengan beberapa syarikat berkepentingan awam di negara ini.

“Difahamkan pembayaran rasuah mungkin berlaku bagi tujuan mendapatkan projek-projek ini daripada pengurusan tertinggi Prasarana.

“Satu siasatan dilakukan pihak berkuasa Perancis, SPRM kemudian mula meneliti isu penyelewengan tersebut sejak Mac lalu mungkin berlaku dalam projek-projek awam di negara ini,” kata sumber itu.

elas sumber, syarikat itu menggunakan perkhidmatan firma yang berpangkalan di Hong Kong bagi menyelia projek pembinaannya di Malaysia.

Difahamkan, siasatan terhadap anak syarikat terlibat di Malaysia bukan kali pertama dijalankan terhadap firma Perancis yang mempunyai projek di lebih 10 negara membangun di Asia dan Afrika.

Ini kerana, satu daripada anak syarikatnya dikenakan sekatan oleh Bank Dunia berhubung amalan penipuan berkait projek pembangunan lapangan terbang di Madagascar pada awal tahun ini.

Bank Dunia yang membiayai sebahagian projek itu berkata, syarikat tersebut mengatur pertemuan yang tidak wajar dengan pegawai kerajaan semasa pemberian tender bagi konsesi selama 28 tahun untuk mengendalikan lapangan terbang itu.


Dua ditahan polis pandu secara berbahaya dalam video tular

Selepas tular satu video dua kenderaan dipandu secara berbahaya di Lebuh Raya Utara Selatan, polis bertindak menahan dua individu lelaki hasil risikan pasukannya.

Penahanan dua pemandu bersama kenderaan masing-masing, Audi dan Toyota Wish itu disahkan Ketua Polis Daerah, Asisten Komisioner Nanda Maarof hasil maklumat dan rakaman diterima Risikan Operasi daripada Bahagian Siasatan dan Penguatkuasaan Trafik (BSPT) Ibu pejabat Polis Daerah (IPD) Seremban.

“Hasil siasatan mendapati suspek pertama yang memandu kereta jenis Audi A4 seorang lelaki berusia 36 tahun manakala suspek kedua yang memandu kereta jenis Toyota Wish seorang lelaki berusia 34 tahun.

“Suspek pertama hadir menyerah diri pada 2 Mei 2022 pada pukul lebih kurang pukul 9 malam manakala suspek kedua iaitu pemandu Toyota Wish pula hadir serah diri pada pada pukul 6.45 petang semalam. Kedua-dua suspek bersama kenderaan ditahan untuk membantu siasatan,” katanya dalam kenyataan.

Terdahulu, polis dilaporkan sedang mengesan pemandu atau pemilik dua buah kenderaan yang dipandu secara berbahaya dengan aksi mengubah haluan secara tiba-tiba (zig-zag) di Lebuh Raya Utara-Selatan antara Kilometer 269 hingga Kilometer 238 arah Selatan.

Rakaman video kejadian berkenaan yang berdurasi satu minit 50 saat turut tular dalam media sosial.

Sementara itu, Nanda memberitahu, hasil siasatan awal mendapati punca sebenar kejadian adalah disebabkan pemandu kereta Audi A4 hendak menarik kereta jenis Toyota Wish yang dikatakan mempunyai hutang tertunggak selama beberapa bulan.

“Pemandu kereta Toyota Wish bagaimanapun enggan berhenti dan mengakibatkan berlakunya ketidakpuasan hati.

“Kes disiasat di bawah Seksyen 42(1) Akta Pengangkutan Jalan (APJ) 1987 dan siasatan lanjut masih dijalankan,” katanya